
Oleh kerana Islam sepanjang sejarahnya berkisar sekitar dunia Arab, 
maka keagungan Islam dan kekuatannya kerap dilihat dari perkembangan di 
kalangan umat Arab. Malah tumpuan tamaddun Barat sendiri, dalam usaha 
mengembangkan pengaruhnya di kalangan masyarakat Islam diberikan kearah 
melumpuhkan masyarakat Islam Arab. 

Dua abad terakhir menjelang abad moden menguasai dunia, kuasa-kuasa 
Eropah yang dipelopori oleh British dan Perancis mendatangi dunia Arab yang 
ketika itu di bawah naungan politik empayar Othmaniah Turki. 

Empayar Othmaniah diakui sebagai benteng Islam yang terkuat dan ia 
menjadi halangan kepada kemaraan pengaruh Kristian dan tamaddun barat 
yang diasaskan dari kebudayaan Eropah. Dunia Islam tidak dapat dipecahkan 
dengan kekuatan dan keunggulan Turki. 

Bagaimanapun kuasa-kuasa penjajahan barat yang sudahpun bertapak di 
kawasan lain seperti di India, Asia Tenggara, Afrika Tengah dan Afrika Selatan, 
Kepulauan Carribean dan Amerika mulai memberikan sumbangan bagi 
melumpuhkan Turki. Cara yang mudah ialah memecahkan perpaduan di 
kalangan umat Islam dan tumpuannya ialah mendampingi setiap kelompok 
dalam masyarakat Arab. 

Dalam abad-abad terakhir itu Turki sendiri mulai menyimpang dari cara 
Islam yang syumul. Pemimpin-pemimpin Turki mulai bimbang kemungkinan 
kuasa Islam itu berpindah dari tangan orang Turki ke tangan umat Islam lainnya 
seperti Arab misalnya. Oleh itu semangat ukhuwwah itu mulai longgar. 

Dalam suasana seperti ini ejen-ejen penjajahan British, Perancis, Itali dan 
lain-lain dapat menyusup mendekati orang-orang Arab. Melalui kegiatan 
dagang pengaruhnya bertapak lalu diikuti dengan campur tangan politik dan 
akhirnya mendedahkan dunia Arab dalam suasana serangan pengaruh barat dan 
Kristian. 

Dunia Arab sendiri, sekalipun masih dalam pengaruh Islam, tetapi mulai 
dilumpuhkan oleh kejahilan penganut-penganutnya. Di samping ramainya umat 
Islam yang buta huruf dan setengahnya tidak dapat menunaikan ibadat dengan 
peraturan yang ditentukan, di kalangan yang berilmu pula ramai yang kaku 
akibat terikat dengan ajaran Sufi dan tarekat. 

Dua faktor yang menyelubungi masyarakat Islam baik di Sudan, Mesir, 
Libya, Maghribi, Semenanjung Arab dan lain-lain menyebabkan masyarakat 
Islam gagal menjadi satu tenaga penggerak dan pelindung umat. 

Kejahilan umat itu sendiri menyebabkan mereka tidak dapat dorongan 
untuk membuat kemajuan, dan mereka tidak dapat melihat Islam sebagai 
sumber yang boleh memberi kekuatan dan kemajuan. Ketiadaan ilmu itu sendiri 
menyebabkan mereka hilang tujuan hidup dan dengan demikian mereka mudah 
menjadi buih yang dihanyutkan oleh arus yang melanda. 

Dalam keadaan seperti ini, disamping mereka tidak dapat 
mengembangkan Islam, mereka juga boleh menjadi anasir yang digunakan 
untuk memukul Islam. Lord Cromer yang memimpin British di kurun ke 19 
mengambil kesempatan dari keadaan itu untuk campur tangan dalam urusan 
politik Mesir dan Sudan. Mereka berjaya mendapat kerjasama dari golongan 
bangsawan tempatan untuk menumpulkan Islam. 

Sebelum politik rantau itu dapat dikuasai Perdana Menteri British, 
Gladstone menyarankan bahawa kuasa Barat tidak mungkin dapat menentang 
Islam kerana mereka berpegang teguh kepada ajarannya. Justeru itu pernah 
beliau memberitahu Parlimen British, untuk menakluki hati dan politik orang 
Islam "hendaklah mereka dipisahkan dari buku ini". "Buku ini" yang 
dimaksudkan oleh Gladstone itu ialah Al Qur'an. 

Sesungguhnya keterangan itu adalah benar. 

Sudan adalah contoh terbaik betapa pengaruh asing sukar diterima 
disebabkan kuatnya pengaruh Imam Muhamad Ahmad al-Mahdi yang 
mengasaskan Gerakan Al Mahdi di hujung abad ke 19 hingga awal kurun ke 20 
ini. Pengaruhnya berjaya menanamkan semangat Jihad di kalangan pengikut 
Islam hingga ia dikira sebagai satu ancaman kepada pengaruh asing dan kuasa 
asing. Malah golongan bangsawan Arab lainnya merasa terancam atas 
kegiatannya. 

Disamping kempen kesedaran yang ditanamkannya, gerakan itu 
mementingkan pengisian ilmu. Dari semasa ke semasa, pengajaran Islam secara 
dinamik dikembangkan kepada masyarakatnya. Perkembangan yang sama 
dilancarkan oleh mujahid lain seperti Ass Sanusi di Libya hingga ke Maghribi, 
dan Gerakan Wahabi di Semenanjung Arab. Masing-masing memberikan 
tumpuan dengan mengadakan sekolah yang dapat menanamkan aqidah 
Islamiah kepada orang ramai. 

Dalam semua perkembangan semacam terdapat satu persamaan baik di 
mana-mana juga roh Islam itu bertiup. Samada yang dianjurkan oleh Al Mahdi 
di Sudan, Ass-Sanusi di Utara Afrika, Gerakan Wahabi di Semenanjung Arab, 
Ikhwanul Muslimin di Mesir kemudiannya dan angkatan Sheikh Uthman dan 
Fodio di Nigeria, Jihad menjadi pendorong utama. Tetapi Jihad itu sendiri hanya 
dihayati sesudah orang-orang Islam dapat meningkatkan aqidahnya. 

Semangat Jihad yang tercetus di merata-rata itu memperlihatkan 
kesanggupan penganut Islam mengorban harta benda dan jiwa raga semata- 
mata kerana mencari keridhaan Ulahi. Di tengah seruan jihad inilah baru dilihat 
bahawa semangat Islam itu berkobar dan semasa inilah kegemilangan Islam itu 
terserlah. Tidak mungkin Islam digeruni nampaknya selagi penganutnya tidak 
meletakkan jihad sebagai keutamaan dalam ibadat dan kehidupan. Serentak 
dengan tercetusnya semangat Jihad inilah mendorongkan seluruh musuh Islam 
baik dari luar mahupun dari dalam termasuk yang digolongkan dengan musuh 
dalam selimut bersatu tenaga dan melihat Islam sebagai suatu ancaman. Justeru 
itu Jihad mesti memerlukan korban dan pengorbanan. 

Dalam meneropong kisah Suka Duka Gerakan Islam di Dunia Arab secara 
menyeluruh setiap mereka yang terlibat dalam Jihad sekurang-kurangnya telah 
mengorbankan kemewahan yang nikmati oleh orang lain. Ketika setengah orang 
yang berilmu dan boleh digelar ulamak boleh hidup mewah dan menjadi 
kesayangan golongan pemerintah, orang-orang seperti al Mahdi, Sheikh Hassan 
al Banna, Sheikh Ahmad Abdul Wahab, Ass Sanusi dan Uthman dan Fodio 
misalnya hidup dalam buruan dan terpaksa pindah randah. Mereka terlibat 
dalam peperangan. Sheikh Hassan al Banna misalnya terbunuh dalam usia yang 
masih segar (43 tahun). Tetapi segala kepayahan dan ujian itu tidak pernah 
mengencatkan usaha masing-masing untuk terus maju menegakkan bendera 
Allah. 


Telah ditakdirkan nampaknya penganjur-penganjur harakah Islamiah 
terpaksa berhadapan dengan para ulamak yang antaranya mempunyai 
kedudukan yang baik dalam masyarakat. Ulamak-ulamak yang merasa puas hati 
dengan keadaan Islam yang ada dan menjadi penasihat kepada pihak yang 
berkuasa dengan tidak mengira apa pegangan dan ideologi golongan 
umarak(pemimpin pemerintah) itu telah menjadi sasaran utama dari 
kebangkitan Islam. 

Al Mahdi sendiri terpaksa berhadapan dengan ulamak disamping 
menghadapi golongan sekular. Sheikh Ahmad Abdul Wahab terpaksa 
menentang ramai ulamak yang terkemuka terutama mereka yang berpegang 
teguh dengan mazhab masing-masing. Sheikh Ahmad Abdul Wahab menentang 
amalan sembahyang berasingan dalam sebuah masjid semata-mata kerana 
berbeza mazhab. Bagaimanapun akhirnya beliau berjaya meletakkan para 
jemaah di Masjidil Haram sembahyang di belakang seorang imam. 

Hassan Al Banna yang menjadi pelajar terbaik di universitinya menolak 
semua jawatan tetapi berjanji dalam thesisnya untuk menghabiskan masa 
hidupnya untuk mendidik umat Islam dan berazam untuk menjadikan Islam 
sebagai cara hidup rakyat Mesir dan alam sekitarnya. Suatu yang tak terfikir 

oleh orang lain, al-Banna menjadikan kedai kopi tempat menyampaikan 
dakwah. Ternyata dia mendapat sambutan dan akhirnya dia bolehlah dikatakan 
sebagai pemimpin yang tidak pernah dipertikai oleh orang-orang yang menjadi 
pengikutnya. Pengaruhnya bukan saja tersebar di Mesir, malah ia menjadi ikutan 
dalam semua negara yang ada harakah Islamiah hingga sekarang. Tidak dapat 
dinafikan kalau dinasti Saudi merajai Semenanjung Arab hingga terasasnya 
Saudi Arabia atas keupayaannya menumpang perjuangan dan kekuatan 
Gerakan Wahabi, maka regim Gamal Abdel Nasser berupaya menumbangkan 
Raja Farouk dan menegakkan sistem sosialisma Arab di Mesir adalah kerana 
dapat menumpang di tengkuk-tengkuk para mujahid Ikhwanul Muslimin yang 
diasaskan oleh al Banna. Dan jangan pula terperanjat Mustafa Kamal Attarturk 
sendiri menumpang arus gerakan Islam yang tidak puas hati dengan kealpaan 
pemimpin-pemimpin Turki di akhir-akhir empayar Othmaniah. Attarturk pergi 
ke kampung-kampung menemui orang-orang Islam yang tidak puas hati itu bagi 
mendapatkan sokongan. Orang Islam seluruhnya terperanjat apabila sesudah 
berkuasa, Ataturk berpaling menghadapi Orang Islam semula. 

Sepanjang sejarah menegakkan kedaulatan Islam ini, gerakan-gerakan 
Islam yang revolusiner terpaksa berhadapan dengan golongan Sufi. Golongan 
ini menumpukan penuh waktu untuk mendekatkan diri kepada Allah, tetapi 
telah meninggalkan kewajipan dalam menentukan kekuasaan memerintah bagi 
jemaah Islam. Sufi tidak memberikan perhatian kepada politik. Justeru ilu 
persoalan politik dan pentadbiran terserah bulat kepada golongan yang tidak 
memberatkan Islam. 

Baik Sheikh Ahmad Abdul Wahab, mahupun Uthman dan Fodio, hatta 
Sheikh Hassan al Banna dan lain-lainnya terpaksa berhadapan dengan golongan 
Sufi ini. Dan kerana golongan Sufi itu sendiri mempunyai akar umbi dalam 
masyarakat Islam, sebarang usaha untuk merubah pemikiran pengikut-pengikut 
kumpulan Sufi menyebabkan berlaku pergolakan sesama penganut Islam. 

Kuatnya pengaruh Sufi di Semenanjung Arab misalnya memaksa Sheikh 
Ahmad Abdul Wahab mengeluarkan pendapat dan keputusan untuk 
mengharamkan orang-orang Islam menyertai Sufi. Baginya Sufi adalah ibarat air 
yang bersih dan halal. Tetapi doktor boleh mengharamkan air itu dari diminum 
disebabkan muslihat kesihatan. Atas muslihat mengajak dan menggerakkan 
masyarakat Islam bangkit menegakkan Jihad lantas mereka dikehendaki 
meninggalkan ajaran dan penumpuan Sufi itu. 

Ulamak yang merasa cukup dengan ibadat sembahyang dan puasa juga 
terpaksa dihadapi. Ulamak ini jelas berakar dalam masyarakat Islam. Antara 
mereka mendapat kedudukan di kampus A!-Azhar. Para mujahid dan mujadid 
di negara-negara Arab terpaksa herbalah dalam banyak pendapat dengan 
mereka. Justeru itu didapati pemimpin Ass Sanusi yang berazam untuk menetap 

di Al-Azhar bagi menambah ilmu pengetahuan terpaksa beredar ke tempat lain 
bagi mendapat tapak dan kumpulan yang lebih sesuai. Itulah sebabnya Al 
Mahdi, al-Banna, Ass Sanusi dan lain-lain terpaksa pindah randah kerana 
mereka tidak disenangi. Malah hampir setiap orang dari mereka pernah 
menerima celaan sebagai penyebar ajaran sesat atau terkeluar dari Islam dan 
sebagainya. 

Tohmah seperti ini terpaksa mereka lalui. Boleh dikatakan dalam 
peneropongan kepada harakah Islamiah di beberapa kurun lalu di benua Arab, 
gelombang kebangkitan Islam memainkan peranan yang besar. Cara hidup 
Islam pernah bertapak di semua daerah dari Teluk Parsi hingga ke pantai barat 
Afrika. Tetapi setiap masyarakat Islam yang ditegak-kan tadi nampaknya tidak 
kekal. Musuh Islam khususnya dari golongan penjajahan barat terus menerus 
melancarkan konfrantasi. Winston Churchill antaranya ikut memainkan peranan 
dengan menghadirkan diri ke rantau itu sebelum dia muncul sebagai pemimpin 
British. Dia ikut merancang menjatuhkan masyarakat Islam Sudan misalnya. 

Catatan dimuatkan secara jelas bagaimana British, Perancis, Itali dan lain- 
lain bekerja sama dengan golongan opotunis nasionalis dalam negeri 
memusnahkan angkatan al Mahdi di Sudan, Ass Sanusi di Libya, Algeria dan 
Maghribi dan bagaimana Sidi Omar al Mokhtar ditewaskan. Penyelewengan ikut 
menggagalkan Gerakan Wahabi di Saudi dan Ikhwanul Muslimin di Mesir. 

Bagaimanapun pengaruh dan semangat yang ditanamkan di tiap-tiap 
tempat di Sudan, Mesir, Libya dan Algeria serta Maghribi, di Semenanjung Arab, 
di Nigeria dan Afrika Barat menyala hingga kini walaupun secara de fakto 
gerakan Islam itu tidak kedepan. Walaupun orang-orangnya terus diburu, tetapi 
setiap kerajaan yang wujud atas bumi tersebut hingga sekarang tidak pernah 
lena. 

Berikut dengan kebangkitan Islam di seluruh dunia kini, bara yang tidak 
pernah padam itu mula menyala kembali, la tetap akan membakar segala unsur 
sekularisma dalam masyarakat Islam sehingga daulah Islamiah dapat 
ditegakkan satu demi satu bagi menggantikan empayar Othmaniah yang 
tumbang di awal kurun ke 20 ini. 



KoncJungon 

SHEIKH MUHAMMAD ABDUL WAHAB 
PELOPOR GERAKAN WAHABI 

iiieikii muimmmnD b. hbdui uinunB 


Telah menjadi satu kenyataan, awal abad ke 12 Hijrah merupakan masa di 
mana keruntuhan akhlak dan aqidah Islam berada pada tahap yang 
menghinakan di seluruh negara Islam. Keadaan Ummat Islam pada masa itu 
amat jauh berbeza dengan keadaan Ummat Islam di zaman Rasulullah S.A.W 
sehingga ia menjadi tandatanya bukan saja kepada orang Islam malah termasuk 
orang bukan Islam. Seorang penulis Amerika Lothdrop Stoddard telah 
menggambarkan dengan jelas keadaan keruntuhan Ummat Islam di zaman ini. 
Mengikut pendapat Amir Shakib Arsalan, ketegasan dan ketepatan gambaran 
yang diberikannya itu tidak dapat ditandingi oleh cerdik pandai Islam yang lain: 

" Agama Islam hancur seperti hancurnya agama-agama lain. Keesaan Allah di dalam 
ajaran Islam telah dibebankan dengan pembiakan berjenis-jenis teori karut dan ajaran 
salah. Masjid-masjid kosong dan menanti runtuh, dipulau oleh sijahil yang sibuk dengan 
tangkal azimat, jampi serapah dan tasbih. Mereka lebih memberi perhatian kepada Faqih 
dan Tok Lebai yang sesat. Mereka menunaikan haji di kubur-kubur 'orang wali' yang 
disembah sebagai perantaraan atau keramat. Ajaran Qur'an tidak dihiraukan sehingga 
Mekkah dan Madinah menjadi tempat di asingkan. Boleh dikatakan hidup mereka sudah 
lari dari ajaran Islam. Jikalaulah Nabi Muhammad balik ke dunia, sudah tentulah 
baginda akan menganggap mereka sebagai murtad atau penyembah berhala''. 1 

Di tengah keadaan yang tidak menggalakkan itu Muhammad bin Abdul 
Wahab dilahirkan dalam tahun 1703 di tengah sebuah keluarga yang terkenal 
dengan alim dan mulia di Nejd. Di masa kanak-kanaknya beliau sudah 
menunjukkan sifat-sifat luar biasa dari orang lain. Apabila Muhammad bin 
Abdul Wahab meningkat dewasa, beliau sudah dikenali di seluruh Arabia 
sebagai seorang alim yang bijak. Dia mula dikerumuni oleh ramai murid-murid. 
Muhammad bin Abdul Wahab masih lagi dahagakan ilmu sehing-gakan dia 


1 The New World of Islam pp. 22-26. 

pergi ke Mekkah, Madinah dan akhirnya ke Iran untuk belajar. Di Iran beliau 
menuntut ilmu dari beberapa orang ulamak di sana. 

Apabila beliau balik ke Nejd, pemerintah kawasan itu merasa bimbang 
terhadap pengaruhnya yang mungkin akan menghancurkan kuasanya. Kerana 
kebimbangan inilah salah seorang dari pemimpin Nejd telah mengirim amaran 
kepada Gabenor di situ: 

"Sheikh Muhammad bin Abdul Wahab melakukan perkara yang bercanggah dengan 
kehendak dan kesukaan saya. Oleh itu kamu mesti bunuh dia sekarang. Jika tidak kami 
tidak akan membayar subsidi kepada kamu'". 

Mendengar khabar itu, Sheikh Muhammad dengan beraninya mengatakan: 
"Pendirian yang saya pegang dan risalah yang saya laungkan kepada setiap orang ialah 
'La illaha illallah -Tiada Tuhan melainkan Allah' Aku menyeru kepada prinsip asas 
Islam iaitu menyuruh kepada kebaikan dan melarang kemungkaran. Jikalau kamu 
memegang teguh risalah ini, InsyaAllah, Allah akan mengalahkan musuh-musuh kamu". 

Dengan sikap hati batu, Gabenor di situ telah mengusir Sheikh 
Muhammad bin Abdul Wahab keluar dari daerahnya sehingga beliau terpaksa 
berjalan kaki menyeberangi padang pasir yang panas menuju ke tempat 
buangan. 

Di dalam perjalanannya, Sheikh telah disambut oleh Amir Muhammad 
Ibn Saud yang berjanji untuk bekerjasama menjayakan rancangan Sheikh 
Muhammad bin Abdul Wahab. Sheikh Muhammad bin abdul Wahab tidak 
berpuas hati dengan hanya berdakwah. Beliau bercita-cita untuk menubuhkah 
sebuah masyarakat di mana Islam dalam keadaan tulen menjadi perlembagaan 
hidup. Di bawah pemerintahan Amir Muhammad Ibn Saud, cara hidup, aqidah 
dan perangai rakyatnya bertukar dengan sepenuhnya. Belum pada itu, 
sebahagian besar dari penduduk Mekkah dan Madinah hanyalah Islam pada 
nama sahaja. Mereka tidak mengetahui apa-apa melainkan mengucapkan dua 
kalimah syahadah. Sekarang mereka diperintah untuk sembahyang berjemaah, 
puasa bulan Ramadhan dan membayar zakat. Tembakau, sutera dan simbol 
kemewahan telah dihapuskan sama sekali. Cukai yang tidak berunsur Islam juga 
dihapuskan. Inilah pertama kali dalam berabad-abad lamanya, orang Badwi 
dapat hidup dalam aman dan senang lenang. Mereka tidak perlu lagi risau 
tentang lembu atau harta mereka dicuri orang. Sehinggakan hamba kulit hitam 
berani membuat pengaduan di hadapan kaum yang terberani serta yang 
tergagah dan si hamba itu disuruh membilang kesalahannya begitu saja dengan 
ikhlas hati. Perbalahan mazhab berkurangan apabila ulamak dari setiap mazhab 
yang diiktiraf bergilir-gilir menjadi imam sembahyang berjemaah di masjid. 

Sheikh Muhammad bin Abdul Wahab terbukti seorang mujaddid yang 
terkenal yang boleh dianggap sebagai pengganti kepada Imam Ahmad bin Ibn 
Hanbal dan Ibn Taimiyyah. Seperti mereka ini, Sheikh Muhammad bin Abdul 

Wahab menolak fahaman akal Muktazilah. Beliau menekankan supaya isi 
Qur'an dan Sunnah Rasulullah s.a.w. yang sahih mestilah diterima dan diikuti 
menurut makna ayat yang ringkas dengan tidak bersoal. Beliau juga 
menekankan tentang betapa pentingnya Qur'an itu tidak disertakan dengan 
tafsir yang berunsur mistik. Beliau juga menentang amalan mewarna Qur'an 
dengan warna berkilat-kilat. Sheikh Muhammad bin Abdul Wahab juga merasa 
kurang senang melihat ramai orang terlalu memberi ketaatan kepada tafsiran isi 
Qur'an berbanding dengan isi Qur'an itu sendiri serta hadith-hadith Rasulullah. 
Pada hal, tafsiran ialah karangan manusia, yang berkemungkinan salah. Beliau 
menjelaskan, jika teks Qur'an dicampur adukkan dan dikucar-kacirkan dengan 
tafsiran-tafsiran maka kemungkinan Ummat Islam tidak lagi dapat menikmati 
keaslian teks Qur'an yang asal. Mereka akan terjerumus ke dalam kesesatan yang 
telah diamalkan olen Yahudi dan Nasrani. 

Walaupun dalam perkara Syariah, beliau mengikuti Hanbali, namun 
begitu, beliau tidak mengikutnya dengan membuta tuli dalam semua perkara. Di 
dalam tulisannya, dia tidak membangkang sesiapa saja dari orang Islam yang 
ingin berpegang kepada mazhab Islam yang tiga itu. Dengan pancaran hati yang 
terang. Sheikh Muhammad berpendapat, mengikut kajiannya, keruntuhan 
Ummat Islam pada masa itu berpunca dari kaitan mereka dengan mistik dan 
Tassawuf. Walaupun begitu Sheikh tidak menentang Tassawuf dengan 
membuta tuli. Pada masa mudanya, beliau telah belajar dengan teliti dan 
perasaan simpati dengan seluruh cabang ajaran Sufi di Iran. Apabila umurnya 
meningkat tua, beliau meny edari bahawa penyalahgunaan Tassawuf telah 
tersebar luas dan dianuti oleh ramai Ummat Islam. Ianya adalah seperti air yang 
bersih dan halal tetapi terpaksa diharamkan oleh doktor jika ianya 
membahayakan pesakit. Tassawuf dari segi prinsipnya halal tetapi jika ia boleh 
membawa bahaya maka ianya hendaklah ditolak ke tepi. 'Warnakanlah tikar 
sembahyang kamu dengan arak jika ketua Tasawwuf kami memerintahkannya'. 
Dengan terang, pemikiran seperti ini adalah syirik. Mereka lidak dapat 
membezakan kepada siapa yang perlu diberi ketaatan, Allah atau ketua 
Tasawwuf. 

Sheikh-sheikh di Arabia pun sedar bahawa Ummat Islam telah ketagih 
dengan Sufi ini. Inilah perkara yang menidurkan mereka dan menahan mereka 
dari kecergasan dan pergerakan. Itulah sebabnya Sheikh Ahmad bin Abdul 
Wahab memilih strategi untuk menentang penyelewengan dalam soal mistik 
yang terang-terang bercanggah dengan prinsip aqidah dan keesaan Allah. 
Prinsip aqidah dan keesaan Allah amatlah penting dalam Islam. Beliau 
menentang dengan keras sekali perkara-perkara seperti bidaah, menyembah 
keramat, menyembah tanda-tanda dan menyembah kubur. Di samping itu, 
Sheikh juga menentang amalan yang bercanggah dengan Sunnah Rasulullah 
yang lazim dilakukan pada masa itu seperti mendirikan masjid dan bangunan di 

atas kubur. Beliau memerintah supaya semua ini diruntuhkan. Walau pun 
begitu, beliau tidak membantah menziarahi kubur untuk mengingati mati. 
Perkara seperti menyembah datuk nenek, meminta pertolongan dari orang 
dalam kubur dan membuat orang mati sebagai perantaraan dengan Allah 
ditentang hebat oleh Sheikh. 

Sudah menjadi sunnatullah, Sheikh mendapai tentangan hebat dari semua 
penjuru. Musuh-musuhnya cuba untuk meyakinkan orang ramai bahawa apa 
yang diajar oleh Sheikh itu ialah agama rekaan baru yang tidak ada kena 
mengena dengan ajaran Islam. Mereka memfitnah bahawa Sheikh Ahmad cuba 
mereka-reka mazhab baru dan akan melabelkan sesiapa yang enggan menurut 
mazhabnya sebagai kafir. Fitnah ini tidak mempunyai kebenaran langsung. 
Musuh-musuhnya mula menamakan pengikut-pengikut Sheikh Ahmad sebagai 
Wahabi'. 

Selepas Amir Abdul Aziz meninggal dunia, anaknya menggantikannya. 
Amat malang sekali, anaknya itu tidak mempunyai banyak ilmu dalam soal 
kenegaraan dan diplomasi. Beliau telah mengapi-apikan pengikut Wahabi 
supaya melawan kerajaan Islam Turki yang wujud pada masa itu. Kalaulah dia 
seorang yang bijaksana, dia patutlah mengelakkan diri dari menumpahkan 
darah sesama Islam. Semua ini berlaku kerana sifat mementingkan diri sendiri di 
mana mereka ini ingin menjadi pemerintah. Di mata Turki, nama Wahabi 
amatlah dibenci. 

Kesilapan ini telah mencetuskan peristiwa malang di mana Mesir telah 
menyerang Arabia untuk menghancurkan pergerakan Wahabi. Muhammad Ali 
ialah pemerintah Mesir yang berbangsa Albania. Selepas peperangan sengit di 
Taif, Muhammad Ali menyerang dan mengalahkan Wahabi. Lebih dari 50,000 
pengikut Wahabi dibunuh. Mayat-mayat bergelimpangan di seluruh bandar. 
Selepas kekalahan ini, orang-orang Wahabi sekali lagi dizalimi. Semua ketua- 
ketua Wahabi dikumpul dan dibunuh di khalayak ramai. Mayat-mayat mereka 
diberi makan kepada anjing. Bandar-bandar yang berdekatan telah diceroboh, 
pohon kurma ditebang, tanaman dan binatang ternakan dibunuh serta rumah- 
rumah di bakar hangus. Orang-orang tua, orang sakit, perempuan dan kanak- 
kanak di bunuh tanpa kasihan belas. Mendengar berita tersebut kerajaan British 
yang takut kepada kebangkitan Islam itu amatlah gembira sekali dengan 
perbuatan Muhammad Ali dan anaknya Ibrahim. Kerajaan British telah 
menghantar satu delegasi khas dari India untuk mengucapkan syabas kepada 
Muhammad Ali dan anaknya Ibrahim. Rombongan itu diketuai oleh Captain 
George Forester Sadlier. 

Dalam tahun 1900, seorang padri Kristian Samuel Zwemer menulis: 
"Pergerakan Wahabi telah dapat dihapuskan. Kesan politik akibat dari 

pergerakan Wahabi hanyalah kejutan sementara. Kekuatan bangsa Saudi hanya 
tinggal dalam sejarah sekarang". 

Ramalan ini didapati salah kerana kurang daripada suku abad selepas itu. 
Sultan Abdul Aziz telah menakluki seluruh Semenanjung Tanah Arab melalui 
usahanya sendiri. Pada peringkat awalnya, bukan saja orang-orang di Tanah 
Arab malah seluruh Ummat Islam di merata dunia tidak sabar-sabar lagi ingin 
melihat kebangkitan Islam se dunia di bawah pimpinannya. 

Malang sekali, harapan ini jatuh berkecai. Apabila beliau mengistiharkan 
bahawa beliau akan menegakkan sistem beraja, teranglah bahawa Raja Ibn Saud 
menggunakan Wahabi sebagai alat untuk mencari kuasa bagi dirinya. 

"Di sepanjang hidupnya, Ibn Saud suka bercakap tentang Islam sebagai 
tanggungjawab yang diamanahkan kepadanya tetapi menjadi jelas sekarang 
bahawa kepentingan dirinya untuk menjadi raja mengatasi kesungguhannya 
untuk memperjuangkan Islam. Kata-katanya- yang manis telah dapat menipu 
ramai orang termasuk dirinya sendiri. Dia seorang sederhana, bersopan 
santun tetapi dia membiarkan dirinya menyertai orang yang di sekelilingnya 
dalam hidup membazir dan kemewahan yang berlebihan. Dia kuat beragama 
tetapi jarang sekali dia memikirkan tentang tujuan upacara-upacara ibadat. 
Beliau menunaikan sembahyang lima kali sehari dengan sempurna dan 
menghabiskan masa berjam-jam beribadat di malan hari tapi dia tidak 
mengetahui bahawa sembahyang hanyalah jalan bukannya matlamat. Beliau 
bercakap tentang kebesaran cara hidup Islam tetapi beliau tidak membuat 
apa-apa usaha untuk membentuk sebuah masyarakat maju yang 
berlandaskan cara hidup Islam. Beliau tidak pernah cuba untuk mencari 
kesilapan dirinya sendiri tetapi menggunakan segala helah akal untuk 
menganggap apa yang dibuatnya semuanya betul, walaupun terang-terang 
salah. Pcngampu-pengampu di kelilingnya tidak membuat apa-apa untuk 
memperbaiki kelemahannya. Masing-masing merebut-rebut untuk mencari 
harta pemberian." 2 

Yang sebenarnya, Ibn Saudlah yang menghancurkan harakah Islam di Arabia 
dengan mengizinkan carigali minyak oleh syarikat syarikat minyak Amerika 
pada tahun 1932. Kalaulah beliau masih berpegang teguh kepada prinsip 
perjuangan Islam sudah tentulah beliau menolak syarikat itu. Dengan cara ini, 
ianya dapat menahan atau melambatkan untuk beberapa kurun pengaruh 
kebudayaan barat dari bertapak di Saudi Arabia. Akhirnya, perjuangan untuk 
menegakkan masyarakat Islam tertimbus dalam ketamakan harta dunia. 

"Semangat perjuangan Islam Wahabi mati di hari Amerika menemui minyak 
dengan banyak di Saudi Arabia. Semenjak 1912, berterusan selama 30 tahun 


2 The Road To Mecca Mohammad Asad op. cit. 

seluruh hidup dan aktiviti negara dikawal oleh prinsip-primip Islam. Tepat 
masuk waktu sembahyang, semua perniagaan dihentikan, pintu kota ditutup 
dari keluar masuk dan sekian penduduk lelaki berduyun-duyun ke masjid. 
Sekarang semuanya sudah bertukar. Minyak memberi kesan kepada sosial 
ekonomi rakyat berkali ganda. Kekayaan yang melimpah telah menyebabkan 
anak-anak raja dan orang kaya bersenang lenang mengikut cara hidup Barat. 
Mereka mula biasa dengan perlancungan keluar negeri, pakaian rekaan asing 
dan kemewahan cara asing yang berbagai rupa. Minyak jugalah yang 
menyebabkan berlakunya proses perpindahan dari negara menyebabkan 
masyarakt Saudi Arabia bertukar dari yang asal. Pendatang-pendatang terdiri 
dari Pegawai-pegawai dan buruh-buruh yang memburu kerja, peniaga-peniaga 
yang mencari keuntungan cepat dan pengilang-pengilang yang ingin melabur. 
Yang membimbangkan sekali, terdapat guru-guru dan ahli teknikal yang 
memberi sumbangan yang besar dalam mmbaratkan generasi muda. Mereka 
berpakaian seperti orang Eropah dan berkelakuan tidak berbeza dan orang barat. 
Adalah tidak lama masanya di mana Saudi Arabia akan di baratkan seperti yang 
berlaku pada negara jirannya ". 3 

Walaupun pergerakan Wahabi dari segi politiknya berpusat di Saudi 
Arabia, tapi semangatnya telah memberi kesan yang menyegarkan ke stiap 
penjuru dunia Islam. Perjuangannyalah yang akhirnya menjadi inspirasi kepada 
pergerakan al-Ikhwan al-Muslimin. Dengan pertolongan mujaddid-mujaddid 
seperti Ahmad bin Abdul Wahab inilah. Islam dapat dihidupkan kembali dan 
diselamatkan dari mala petaka. 


3 Riyadh : Ancient and Modem 'Harry St. John Bridge Philby, The Middle East Journal, 
Washington DC sring 1959. 

GERAKAN SANUSI 

GERMifin mnun 


Kisah perjuangan Gerakan Sanusi adalah tragedi yang paling sedih yang 
berlaku dalam sejarah Islam moden. Kalaulah Gerakan Sanusi berjaya 
memenuhi cita-cita perjuangannya maka kemungkinan satu kebangkitan Islam 
berlaku di seluruh dunia Islam khususnya dunia Arab. Selepas kemerdekaan 
Libya dalam tahun 1951, puak nasionalis Libya Cuba menganggap perjuangan 
Sanusi menentang kuasa Eropah sebagai perjuangan berdasarkan semangat 
nasionalis Libya. Tidak ada penyelewengan yang paling besar selain dari 
putarbelit ini. Gerakan Sanusi berperang di atas garis Jihad Fi Sabil Lillah, bukan 
kerana matlamat lain. Slogan-slogan yang ditiupkan oleh nasionalis Arab 
sekarang tidak ada kena mengena langsung dengan hasrat perjuangan mujahid- 
mujahid Gerakan Sanusi. 

Selain dari bertentangan dengan matlamat puak nasionalis yang dikira 
tidak sopan. As Sanusi juga mempunyai kebencian yang meluap-luap terhadap 
masyarakat moden yang lazimnya tak terlepas dari maksiat. Hingga ke saat 
akhir As Sanusi tidak bertolak ansur langsung dengan falsafah kebendaan. 

Sayyid Muhammad al Idris, Raja Libya yang terakhir yang digulingkan 
oleh Qaddafi, bila ditanya mengapa baginda dan pengikutnya menentang 
kebudayaan moden, berkata; 

"Gerakan Sanusi hanya bermatlamat untuk untuk menegakkan keimanan dan kemuliaan 
hati. Bagaimana perkara tersebut boleh tercapai? lanya dapat dicapai dengan cara 
menyisihkan fikiran kita dari semua perkara yang lain melainkan Allah. Hidup dengan 
kesederhanaan dan menjauhkan diri dari sebarang hiburan yang tidak dapat 
mendekatkan diri kita dengan Allah . ' ' 

1 'Mengapa Itali mengambil tindakan terhadap As Sanusi?" 

"Sebabnya ialah mereka yang mengikuti kami sihat tubuh badan dan fikiran. Pihak Fasis 
Itali lebih berminat untuk merosakkan umat islam sebagaimana yang telah dilakukan di 
dunia Islam yang lain. Apabila keadaan ini berlaku, tamaddun Itali akan berkembang 
dengan lebih cepat. Selagi Islam memerintah, semuanya ini tidak akan berlaku . " 


- 14 - 


Suka Duka Gerakan Islam Dunia Arab 


"Mengapa tidak?" 

"Ajaran Islam adalah mudah. Tubuh kita mestilah dikuatkan dengan cara hidup yang 
baik dan berdisiplin supaya ianya menjadi rumah yang sesuai bagi roh kita. Kamu tidak 
dibenarkan menghisap sebarang dadah termasuk tembakau. Kamu mestilah jangan 
menghambakan diri kepada sebarang tuan yang lain melainkan Allah. Kamu mestilah 
menjadi tuan kepada keadaan yang ada di keliling kamu. Tammadun yang cuba 
dijalankan di Cyrenaica bertujuan untuk menukar kita menjadi hamba kepada keadaan. 
Ini kita mesti tentang habis-habisan . " 

"Mereka akan cuba mengagung-agungkan kemajuan teknik yang ada. Mereka akan 
mengukur sesuatu benda mengikut kebesaran luaran dan kekuasaan bukan mengikut 
perkembangan rohani. Ketahuilah, di mana saja Sanusi memerintah, keamanan dan 
ketenteraman wujud disetiap aspek. " 4 

Datuk kepada Sayyid Muhammad al Idris, Sayyid Muhammad ibn Ali as Sanusi 
dilahirkan dekat dengan Mustaghanim di Algeria dalam tahun 1787. Ketika 
umurnya menjangkau dua tahun, beliau kehilangan bapa. Beliau dibesarkan 
dalam keluarga yang beriman dan berilmu. Gurunya yang pertama ialah emak 
saudaranya iaitu Sayyidah Fatimah, seorang wanita yang mempunyai 
kecerdikan dan pendidikan yang tinggi. Di bawah asuhannya. As Sanusi dapat 
menghafal Quran pada umur yang terlalu muda. 

Selepas belajar tentang Islam dan Syariah dari guru-guru yang terbaik. As 
Sanusi berhijrah ke Maghribi apabila usianya meningkat dewasa.Di sana beliau 
telah melayakkan dirinya belajar di masjid Universiti Qarawiyin, iaitu sebuah 
universiti yang terkenal di Maghribi. Perhatian berat diberikan oleh beliau dalam 
mata pelajaran Quran, Hadith, Syariah dan bahasa Arab. 

Kebijaksanaan As Sanusi mula terkenal sehingga ianya dapat menarik 
perhatian Sultan Maghribi pada masa itu iaitu Sultan Moulay Sulaiman. Sultan 
itu menawarkan kepadanya berkhidmat di istana. Sayyid As Sanusi yang 
mempunyai kebencian yang tebal terhadap kemegahan dunia itu telah menolak 
permintaan itu. Seterusnya beliau mengambil keputusan untuk meninggalkan 
negara itu. Beliau bersama dengan sekumpulan ulamak telah mengembara 
melalui Tunisia, Libya dan Mesir dalam keadaan dahagakan ilmu. Di mana 
sahaja beliau berada, beribu-ribu penuntut mengerumuninya. Beliau sudah 
terkenal di serata ceruk sebagai seorang ulamak antarabangsa yang bertaraf 
tinggi. 


4 Sanusiyyah : The study of a Rcvivalist Movement in Islam, Nicola A Ziadeh L.J Brill, Leiden, pg 
30-32 

Pada mulanya, beliau berniat untuk tinggal lama di Universiti Al Azhar 
bagi menyambung ilmunya tetapi layanan yang diterimanya kurang 
memuaskan. 

Ulamak Al Azhar yang takut kalau-kalau kedudukan dan pengaruh 
mereka tergugat dengan ketokohan Sheikh As Sanusi telah mengeluarkan fatwa 
bahawa Sheikh As Sanusi adalah sesat. Bagi As Sanusi, ini tidak memberi kesan 
apa-apa. Beliau merasa benci melihat lagak ulamak-ulamak tersebut. Mereka 
mengaku bahawa merekalah contoh orang-orang Islam yang beriman dan 
mengikuti al-Quran padahal mereka ini tidak lebih dari boneka pemerintah. 
Beliau benci terutamanya kepada Sultan Muhammad Ali (Sultan Mesir) dan 
terang- terang mengutuknya tentang aktiviti maksiatnya. 

Merasa bosan terhadap keadaan di Kahirah, beliau berhijrah ke Mekkah. 
Di Mekkahlah beliau menjumpai segala apa yang diidam-idamkannya. Di waktu 
menunaikan ibadat haji, beliau telah bertemu dengan seorang pemimpin Tasauf 
yang terkenal iaitu Sayyid Ahmad ibn Idris al Fasi, ketua kumpulan Sufi 
Khidriah di Maghribi. Beliau berhubung rapat dengannya dan menjadi 
muridnya yang setia dan rajin. Apabila ketokohan kedua-dua ulamak ini 
meningkat, ulamak di situ mula merasa kurang senang. 

Melihat keadaan itu, kedua-dua lokoh itu mengambil keputusan untuk ber- 
pindah dari Mekkah ke Yaman. Selepas beberapa tahun, gurunya meninggal 
dunia. As Sanusi balik semula ke Mekkah dalam tahun 1837. Di Mekkah, beliau 
menubuhkan sebuah Zawiyah yang merupakan permulaan kepada harakah 
yang dinamakan Gerakan Sanusi. 

Matlamat Gerakan Sanusi tidak lebih dari menukar masyarakat Umat 
Islam kepada satu masyarakat yang berlandaskan kepada Quran dan Hadith. Di 
dalam perjuangannya. As Sanusi amat dipengaruhi oleh ajaran-ajaran Imam 
Ahmad Ibn Hanbal, al Ghazali, Ibn Taimiyyah dan kemungkinan termasuk 
contoh-contoh yang telah ditunjukkan oleh Mujaddid Arab, Muhammad bin 
Abdul Wahab. 

Gerakan Sanusi lebih menghormati ajaran Sufi. Sanusi menghalalkan 
Tassauf tetapi beliau melarang keras penggunaan muzik dan tarian yang 
diamalkan oleh setengah ahli Sufi. 

Beliau bergerak luas ke sana dan ke mari. Beliau disambut dengan 
gembira ke mana saja beliau pergi. Akhirnya As Sanusi memilih Cyrenaica 
sebagai pusat aktivitinya walaupun zawiyanya masih wujud di Arabia dan 
Afrika Utara. Negara asalnya, Algeria kemudiannya dijajah oleh Perancis dan 
Tunisia dijajah oleh kuasa yang sama. As Sanusi juga beranggapan bahawa 

kerajaan Othmaniah di Turki cemburu terhadap kejayaan mereka. Melihat 
keadaan ini mereka mengambil keputusan untuk mengalih markas mereka ke 
kawasan pendalaman di mana mereka dapat menjalankan kegiatan tanpa 
halangan. Beliau telah memilih Oasis Jaghbub sebagai markasnya yang baru. 
Tukang rumah dan bahan-bahan binaan pun dihantar untuk membina sebuah 
zawiyah yang besar. 

Dengan ketokohannya yang tinggi diinspirasikan oleh Hadith Rasulullah 
"Berbaik-baiklah dengan mereka yang rapat dengan kamu". As Sanusi telah 
menyatukan dan menyelesaikan masalah masalah perbalahan antara puak di 
situ. 


Setelah berjaya mewujudkan keamanan dan ketenteraman yang tidak 
pernah wujud sebelumnya, beliau mula mengambil langkah untuk menyebarkan 
ajaran Islam ke Afrika Tropika. Kejayaannya yang paling cemerlang ialah 
apabila beberapa puak padang pasir yang terkenal dengan gagah berani dan 
ditakuti orang menjemputnya tinggal bersama mereka dan mendirikan zawiyah 
di Kufra. Kufra ialah sebuah oasis seluas 20,000 batu persegi merentang dari 
Cyrenaica ke Tasik Chad. Puak ini telah berjanji untuk meninggalkan amalan 
mencuri dan merompak untuk selama-lamanya. Walaupun As Sanusi tidak 
dapat tinggal di sana, beliau menghantar pengikut setianya. Akibatnya, beribu- 
ribu orang dari puak ini yang dulunya hanya Islam pada nama, memegang 
teguh ajaran Islam. Ramai lagi orang-orang dari Afrika Tropika memeluk Islam. 

Dalam tahun 1859, As Sanusi meninggal dunia dan diganti oleh anaknya 
yang tertua Sayyid al Mahdi yang hanya berumur 16 tahun. Sayyid al Mahdi 
mendapat pendidikan di Jaghbub. Beliau hanya berpeluang untuk tinggal 
bersama ayahnya setahun sebelum ayahnya meninggal. Pada umur yang masih 
muda, 12 tahun, Sayyid al Mahdi sudah dapat memikul tanggungjawab ayahnya 
seperti menghantar utusan, menerima delegasi dan mengajar Islam. Di bawah 
jagaan bapanya dahulu, bapanya telah membawa ulamak-ulamak yang besar 
dan berakhlak tinggi untuk mengajar Sayyid al Mahdi. Oleh kerana Ummat 
Islam mengalami suasana yang genting dengan bahaya penjajahan, mereka mula 
menganggap Sayyid al Mahdi sebagai Imam al Mahdi yang telah lama ditunggu 
untuk menegakkan keadilan dan keamanan di muka bumi ini. Sayyid al Mahdi 
menolak ini semua. Seperti bapanya, Sayyid al Mahdi tidak berminat untuk 
bermegah diri. Beliau hanya ingin berjuang dengan istiqamah, rajin dan 
berkesan di jalan Allah. 

Semasa Sayyid al Mahdi menjadi ketua Gerakan Sanusi, kekuatan dari 
pengaruh gerakan itu sampai ke kemuncaknya. Lebih-lebih lagi, ajaran Sanusi 
menekankan supaya kuat dan rajin bekerja. As Sanusi selalu menyebut bahawa 
terdapat kebaikan yang amat besar dalam menanam pokok dan kegunaan 

daunnya. Falsafah inilah yang telah berjaya menukar padang pasir yang kering 
kontang itu menjadi ladang yang luas menghijau. Perdagangan dan jual beli 
berkembang maju. Sikap meminta-minta dan malas tidak diberi pertimbangan 
langsung. 

Di bawah ini akan diceritakan bagaimana keadaan zawiyah Sanusi pada 
kemuncak kejayaannya. Jaghbub tidak boleh dikatakan dengan tepat sebagai 
sebuah bandar tetapi ianya sebuah pusat agama dan ilmu pengetahuan. Keadaan 
kampung universiti itu aman dan tenteram. Penghuninya memakai serban dan 
Sheikhnya berjanggut dan berjubah putih panjang. Kain luar jubahnya dari 
warna sama ada hijau atau biru ungu. Kampung Universiti ini dikelilingi oleh 
tembok-tembok tebal yang tidak bertingkap mengelilingi sekolah-sekolah, 
asrama-asrama, masjid-masjid, rumah keluarga Sanusi dan jalanraya yang 
berliku-liku. Jaghbub berdiri tegak di atas dataran yang tinggi di mana dari atas 
terdapat anak-anak tangga yang turun menuju ladang kurma. Terdapat sebuah 
telaga besar yang membekal air kepada seluruh masyarakat di situ. 

Apabila Sayyid al Mahdi melawat Kufra, beliau membebaskan 50 orang 
hamba di sana dan memberi mereka ladang-ladang yang telah dikerjakan 
dahulunya untuk tuan mereka. Sayyid al Mahdi memerintahkan supaya hak 
milik mereka dijaga sehinggakan terbentuknya sebuah kawasan perkampungan 
hamba kulit hitam yang dimerdekakan. Rumah-rumah mereka ini terletak di 
celah-celah pohon kurma di wadi itu. Mereka bekerja kuat menanam sayur di 
ladang mereka di samping menjual buah kurma kepada Universiti. Mereka 
mengairkan ladang dengan menggunakan sistem tali air dan ampangan di mana 
sumber airnya di dapati dari mata air yang terdapat di bawah zawiyah. 

Jaghbub adalah sebuah universiti yang sederhana dan tulen dengan 
masyarakatnya yang hidup bahagia di kelilingnya. Kutub khanahnya 
mempunyai 8000 naskah buku dan kampus itu mempunyai ramai alim ulamak 
yang bertaraf tinggi. Semuanya ini memberi galakan yang besar kepada pelajar- 
pelajar di situ. 

Pada masa Sayyid al Mahdi menjadi ketua, jumlah pelajar yang terdapat 
di situ adalah seramai 300 orang. Kursus yang dijalankan termasuk mempelajari 
Quran, Hadith, Tafsir Quran, Syariah, Nahu Arab, sejarah dan mantik. 
Pengajarannya menyeluruh dan pelajar-pelajar mempunyai minat belajar yang 
tinggi dan kejujuran yang luhur. Pelajar-pelajar di Jaghbub juga dikehendaki 
memahirkan diri dalam beberapa kemahiran termasuk pertukangan kayu, 
pertukangan besi, pembinaan bangunan, menenun, membuat benang, membuat 
buku dan menganyam tikar. Pelajaran kemahiran ini dikhaskan pada hari 
Khamis dan Sayyid al Mahdi sama-sama bekerja dengan mereka. Ini 
menambahkan lagi semangat mereka. 

Di hari Jumaat mereka berlatih dengan berbagai senaman dan latihan 
ketenteraan. Pelajar-pelajar menunggang kuda dan unta dengan Sayyid al Mahdi 
sendiri yang melatih mereka. Pelajar-pelajar tinggal dengan percuma saja. Ketua- 
ketua Sanusi memberi pemerhatian yang besar kepada bakal-bakal Sheikh dan 
pendakwah-pendakwah mereka. Pelajar-pelajar di Universiti Jaghbub menerima 
bekalan satu biji roti setiap hari. Mereka diberi kurma dan susu masam untuk 
sarapan pagi. Tengah hari dan malamnya mereka diberi roti dan sup kacang. 
Pada waktu petang teh dihidang. Setiap pelajar menerima tiap-tiap tahun dua 
pasang kasut. Tiap-tiap dua tahun sekali, sehelai baju luar yang dibuat dari bulu. 
Pelajar-pelajar yang berada biasanya memberi hadiah kepada pelajar-pelajar 
yang miskin. Bakal pemimpin harakah, Sheikh-Sheikh zawiyah, pendakwah- 
pendakwah dan panglima-panglima perang dilatih sendiri oleh Sayyid al Mahdi 
dengan pertolongan murid-muridnya yang dipercayai. Setiap zawiyah di kawal 
dengan 400 pucuk senapang dan 200 bilah pedang, disimpan dalam 20 bilik. 
Sayyid al Mahdi sendiri memiliki tidak lebih dari 50 pucuk senapang yang dijaga 
sendiri olehnya. 

Di Jaghbub, terdapat sebuah kilang membuat ubat bedil sendiri. Masjid di 
sana besar, boleh memuat lima hingga enam ribu orang. Berwarna putih, senyap 
dan tersergam megah. Benda yang agak mewah di dalam masjid yang serba 
sederhana ini hanyalah permaidani hitam yang menutupi lantai. Terdapat 
berbaris-baris tiang besar yang digunakan untuk menampung palang-palang 
atap yang dibuat dari batang tamar. Masjid itu tidak banyak dihias. Mimbarnya 
ringkas bertuliskan ayat khat Qur'an, tidak dicat dan diukir. Ini semua sesuai 
dengan semangat mereka yang tidak ghairah kepada kemewahan. Sifat 
sederhana masjid itulah yang menjadi bahan tarikan. Oleh itu boleh dirumuskan 
bahawa zawiyah Sanusi mempunyai barbagai fungsi; ianya sekolah, pusat 
kebajikan, kubu, mahkamah, bank, store, rumah orang miskin, bilik mayat dan 
kubur. Terdapat juga alur yang mengalirkan air, rahmat kurniaan Allah." 5 

Sayyid al Mahdi dan ayahnya bolehlah dianggap ketua kepada sebuah 
negara merdeka yang mengamalkan semua tanggungjawab sebuah negara. Di 
kemuncak kejayaan pemerintahannya, Sayyid al Mahdi menjadi pemimpin 
kepada kawasan meliputi Libya, padang pasir Barat Mesir dan Barat daya Sudan 
yang penduduknya baru memeluk Islam dalam jumlah beribu-ribu. Sama 
dengan Gerakan Wahabi, kita dapati Gerakan Sanusi juga mendapat sokongan 
yang kuat dari orang Arab Badwi. Apabila mereka ini menunaikan ibadat haji, 
mereka mengambil peluang untuk memperkenalkan pergerakan mereka kepada 
para jemaah haji yang datang dari seluruh pelusuk dunia. Inilah sebabnya 
Gerakan Sanusi di kenali sampai ke Malaysia, Indonesia dan Filipina. 


5 Ibid, pp 107-16, abridged 

Dalam tahun 1902, bala petaka menimpa. Perancis yang takut kepada 
perkembangan pengaruh Sanusi di tanah jajahannya telah membuat operasi 
ketenteraan besar-besaran di Afrika Tengah untuk menghancurkan Gerakan As 
Sanusi. Di tahun yang sama, Sayyid al Mahdi meninggal dunia. Anak lelakinya, 
Sayyid Muhammad al Idris yang berumur 12 tahun pada masa itu adalah terlalu 
muda untuk memikul tanggungjawab yang berat sebagai pengganti Sayyid al 
Mahdi. Itulah sebabnya Sayyid Ahmad Ash Sharif telah dipilih sebagai ketua. 
Beliau berumur 29 tahun. Diperanakkan dalam tahun 1873 di Jaghbub, Sayyid 
Ahmad Ash Sharif menerima tunjuk ajar yang terus dari bapa saudaranya. 
As Sanusi. 

Cabaran yang paling besar yang dihadapinya pada masa itu ialah 
penjajah Eropah. Selepas berjuang bermati-matian dalam tahun 1909, Gerakan 
Sanusi dikalahkan oleh Perancis yang bersenjata moden dan mempunyai tentera 
yang ramai. Dengan kekalahan itu kuasa politik Gerakan As Sanusi di Afrika 
Tengah hilang. Dalam bulan September 1911, Itali mengistiharkan perang ke atas 
Turki dan menghantar tenteranya bagi menawan dua buah kota penting Libya 
iaitu Tripoli dan Benghazi. Dengan seberapa segera Menteri Perang Turki, 
Anwar Pasha telah menggerakkan tenteranya ke sana. Sayyid Ahmad ash Sharif 
serta penglima perangnya dari beberapa puak Arab berperang bersama-sama 
tentera Turki. Anwar Pasha mengobarkan semangat Jihad di kalangan pengikut 
As Sanusi supaya berperang bermati-matian demi kepentingan agama Islam. 
Kerjasama di antara orang Islam Arab dan orang Islam Turki itu akhirnya 
berjaya mematahkan serangan Itali. Dengan tidak ada apa-apa amaran, tiba-tiba 
semua negara yang baru mencapai kemerdekaan di Balkan bersatu dan 
menyerang Turki dalam tahun 1911. Anwar Pasha takut kalau-kalau Turki dapat 
ditakluki. Akhirnya beliau membuat perjanjian damai dengan Itali. Anwar Pasha 
mengistiharkan Libya merdeka dan mengeluarkan semua tenteranya dari Libya. 
Gerakan Sanusi terpaksa menghadapi segala cabaran berseorangan. 

Dalam tahun 1917, Sayyid Ahmad ash Sharif pergi ke Istanbul dengan 
kapal selam untuk mendapatkan pertolongan yang berkesan dari kerajaan Turki. 
Beliau mewakilkan kepimpinannya kepada sepupunya yang muda iaitu Sayyid 
Muhammad al Idris. Sayyid Ahmad ash Sharif tidak memperolehi apa-apa di 
Turki melainkan kehampaan dan kesedihan. Kerajaan Turki merasa takut 
kepada kemungkinan Sayyid Ahmad ash Sharif mengistiharkan dirinya sebagai 
Khalifah bagi dunia Islam dan Dinasti Arab menggantikan keluarga 
Uthmaniyyah. Sayyid Ahmad Ash Sharif tidak mempunyai langsung niat 
sedemikian. Beliau terpaksa menunggu di Turki hingga beberapa tahun. 
Keruntuhan Kerajaan Othmaniah pada tahun 1918 menghancurkan semua 
harapan Sayyid Ahmad Ash Sharif untuk pulang ke tanah airnya. Beliau tidak 
mahu tunduk kepada kesedihan. Beliau menyeberang ke tanah Anatolia, 

bergabung tenaga dengan Mustafa Kamal Attaturk untuk berjuang 
menyelamatkan Turki dari kehancuran. 

"Kita mestilah ingat bahawa dari awalnya. Islamlah yang memberi 
kekuatan kepada Turki untuk menghadapi sebarang cabaran. Dengan semangat 
Islamlah mereka telah mempertahankan diri pada saat-saat genting seperti 
peristiwa peperangan dengan Greek dan pihak bersekutu bergabung. Dengan 
menggunakan pengaruh akhlak dan aqidahnya, Sayyid Ahmad Ash Sharif 
menjelajah dengan tidak letih-letih ke segenap bandar dan kampung di Anatolia. 
Beliau mengajak orang kampung untuk menyokong 'Ghazi' atau 'pengawal 
agama Islam' - Mustafa Kamal. 

Pengaruh As Sanusi dan keharuman namanya telah memberi sumbangan 
yang besar kepada kejayaan pergerakan Mustafa Kamal di kalangan petani. 
Petani-petani ini tidak mempunyai apa-apa pengetahuan pun tentang 
bahayanya slogan-slogan nasionalis ini. Bagi mereka memberi nyawa kepada 
perjuangan Islam adalah satu perkara yang istimewa. 

Selepas si 'Ghazi' Mustafa Kamal berjaya, jelaslah bahawa matlamatnya 
bercanggah dengan harapan orang-orang kampung terhadapnya. Revolusi 
sosialnya tidak lansung berlandaskan kepada konsep Islam yang mula hidup 
segar di kalangan masyarakat. Mustafa Kamal mengambil sikap menolak terus 
semua nilai Islam dari pembaharuannya padahal Islamlah yang telah 
menaikkannya.' Ash Sharif merasa hampa dengan sikap Attaturk, lalu berhijrah 
ke Damsyik dalam tahun 1923. 

Walaupun beliau menentang dasar dalam negeri yang dibuat oleh Kamal 
Attaturk, beliau masih lagi memujuk Syria untuk bergabung dengan Turki atas 
dasar kesatuan Ummat Islam. Kerajaan Perancis merasa kurang senang dengan 
aktiviti Sayyid Ahmad ash Sharif. Dalam tahun 1924, merasai bahawa 
penangkapan terhadapnya sudah hampir, beliau telah menyeberangi padang 
pasir Arabia menuju ke Mekkah. Di sana beliau disambut dengan mesra oleh 
Raja lbn Saud". 6 

Sementara itu di Cyrenaica, Gerakan Sanusi di bawah pimpinan Sayyid 
Muhammad Idris dan Umar al Mukhtar telah melancarkan JIHAD untuk 
mempertahankan diri dari kekejaman tentera Mussolini, Diktator Fasis ltali. 

" Bagi Umar al Mukhtar, Singa Cyrenaica, yang meningkat 70 tahun itu tidak 
menjadi masalah bagi terus berjuang hingga ke akhir hayatnya. Selama 10 tahun 
Umar al Mukhtar menjadi jantung kepada Gerakan Sanusi dalam penentangan 


6 The road to Mecca, Muhammad Asad op. cii., hal. 319-320. 

terhadap ltali dalam semua keadaan. Tentera ltali berjumlah 10 kali ganda dari 
tentera Umar al Mukhtar. Mereka bersenjatakan senapang moden dan meriam 
moden. Umar al Mukhtar dan mujahiddinnya tidak mempunyai apa-apa 
melainkan senapang dan beberapa ekor kuda. Dalam keadaan separuh lapar 
mereka berjuang secara peperangan gerila dan akibatnya negara mereka ditukar 
menjadi sebuah penjara. Kapal terbang penyiasat digunakan oleh ltali untuk 
mengesan khemah-khemah puak Arab di padang pasir. Sementara itu mereka 
memuntahkan peluru ke atas khemah tersebut unluk mengelakkan penghuninya 
melepaskan diri. Kereta kebal dihantar ke khemah itu dan membunuh sekalian 
penghuninya tidak kira lelaki, perempuan atau kanak-kanak. Binatang dan 
manusia yang ditawan akan di heret dan di kurung di dalam penjara kawat 
berduri yang luas lerletak di tepi pantai. Di akhir 1930, 80,000 orang Badwi dan 
beberapa ratus ribu binatang temakan telah di sumbat ke dalam penjara tersebut 
dengan bekalan makanan yang cukup hanya untuk separuh dari jumlah orang 
tawanan. Akhirnya seorang demi seorang mati akibat kebuluran dan penyakit." 7 

Di bawah ini ialah keadaan sedih yang diceritakan oleh Muhammad Asad: 
"Sebelum fajar menyingsing, jauh di dalam jajahan taklukan ltali, kami sampai di 
khemah besar kumpulan Gurila Islam Umar at Mukhtar. Pada masa itu, beliau 
mempunyai 200 orang mujahiddin. Khemah itu terlindung dalam jurang yang dalam. 
Beberapa tempat api dinyalakan di bawah lindungan anjuran batu, Sebahagian dari 
mujahiddin berehat tidur. Sebahagian yang lain sibuk dengan tugas mereka bergerak 
dalam kesamaran subuh. Ada yang membuat kerja perkhemahan, mencuci senjata, 
mengambil air, memasak dan menjaga kuda-kuda yang tertambat di pokok-pokok kayu di 
sana sini. Mereka kelihatan berpakaian buruk. Ramai di antara mereka berbalut dengan 
bandage, menunjukkan mereka baru saja bertempur dengan musuh. Terkejut sekali saya 
apabila saya dapati dua orang perempuan tinggal di khemah itu. Seorang tua dan yang 
seorang lagi muda. Mereka berdua duduk dekat api dan sedang tekun menjahit pelana 
dengan jarum kasar. 'Kedua-dua adik kami ini mengikuti kami ke mana saja kami pergi' 
Sidi Umar menjawab tanda tanyaku, 'Mereka tidak mahu mencari perlindungan di 
Mesir bersama wanita dan anak-anak kami. Mereka ini adalah ibu dan anak. Sekelian 
orang lelaki mereka sudah SYAHID '. Dengan satu isyarat, Sidi Umar menyuruh salah 
seorang dari orangnya rapat. 'Biar orang ini yang memberitahu kepadamu. Dia baru 
sampai kelmarin . 1 

"Orang yang datang dari Kufra itu duduk mencangkung di depanku dan menarik 
selimutnya menyelimuti tubuhnya. Dia bercakap perlahan dengan tidak kelihatan 
perubahan emosi, tetapi wajahnya jelas menampakkan kekejaman yang telah 
disaksikannya". 

"Mereka datang kepada kami dalam tiga kumpulan dari tiga penjuru dengan kereta kebal 
dan meriam berat. Kapal terbang mereka turun rendah dan mengebom rumah-rumah, 


1 Ibid pp 320-323. 

masjid-masjid dan pohon-pohon kurma. Di antara kami hanya terdapat beberapa orang 
saja yang dapat memikul senjata. Yang lainnya wanita, orang tua dan kanak-kanak. 
Kami mempertahankan sebuah rumah demi sebuah rumah tetapi mereka terlalu kuat 
untuk dikalahkan. Senapang kami tidak dapat menjejaskan langsung kereta kebal mereka 
dan akhirnya kami dikalahkan. Hanya sebahagian kecil dari kami yang dapat melarikan 
diri. Saya menyembunyikan diri di celah pohon-pohon kurma sementara menunggu 
peluang untuk menembusi garisan penyerang Itali. Sepanjang malam itu, saya 
mendengar tidak henti-henti jeritan muslimat-muslimat kita yang dirogol oleh tentera 
Itali dan tentera upahan Eritrea. Pada keesokan harinya, seorang perempuan tua datang 
ke tempat persembunyian saya membawa roti dan air. Dia memberitahu saya, seorang 
General Itali telah mengumpulkan mereka di depan kubur Sayyid al Mahdi dan 
mengoyak Qur'an di depan mata mereka. Dia melempar Qur'an ke tanah dan 
memijaknya seraya berkata 'Panggillah Rasul Badwi mu untuk menolong mu jika dia 
mampu. 1 Dia memerintah semua pokok di tebang dan telaga air dirosakkan. Semua buku 
Sayyid al Mahdi dalam kutub khanah dikumpul dan dibakar. General itu mengarahkan 
supaya ulamak-ulamak dan orang tua dimuatkan dalam kapal terbang dan diterbangkan 
ke udara. Selepas itu mereka ditolak keluar, jatuh terhempas ke tanah, mati. Pada malam 
keduanya pula, saya mendengar lagi suara muslimat menjerit tidak terdaya akibat 
diperkosa oleh askar Itali dan Eritrea. Suara getak ketawa askar-askar dan bunyi 
senapang memenuhi malam. Akhirnya saya merayap keluar ke padang pasir dalam 
kegelapan malam. Saya menjumpai seekor unta dan terus menggunakan unta itu. 8 

Di akhir tahun 1932, Gerakan Sanusi telah dipatahkan dan seluruh Libya 
ditakluki oleh Itali. 

Muhammad Asad menambah lagi: 

" Sebaik saja saya melangkah ke dalam zawiyah Sanusi di Madinah, gema maut 
dan kesedihan menyelubungi fikiranku. la meninggalkan luka yang pedih di hati. Sekali 
lagi saya berdiri di hadapan ketua Gerakan Sanusi dan melihat kepahitan yang terukir di 
dahi pahlawan tua itu. Saya mencium tangannya, tangan yang telah begitu lama 
memegang pedang. 

"Insya Allah, Allah akan merahmati kamu dan memberi kamu keselamatan dalam 
perjalanan. Sudah lebih dari satu tahun kita berpisah dan tahun inilah yang menemukan 
kita kembali. Puji-pujian kepada Allah dengan apa yang dikumiakannya." 

Tahun ini adalah tahun yang paling sedih bagi Sayyid Ahmad . Pipinya 
sudah cengkung dan nada suaranya lebih rendah dari biasa. Burung helang tua 
itu sudah hilang kekuatannya. Beliau duduk bersila di atas sejadah dengan 
berselimutkan serban putih untuk memanaskan tubuhnya. Matanya melihat jauh 
kehadapan. 

Kalaulah kita dapat menyelamatkan Umar al Mukhtar, bisiknya. 

Kalau kita dapat memujuknya lari ke Mesir', sambungnyalagi. 


8 Ibid hal. 336-9 

Tidak siapa yang dapat menyelamatkan Sidi Umar' aku memujuknya. 

Dia tidak mahu diselamatkan. Dia rela mati kalau tidak mendapat kejayaan. Saya tahu 
benar perkara int dimasa saya berpisah dengannya , ' ujarku. 

Sayyid Ahmad mengangguk dengan bersungguh-sungguh: " saya tahu itu, 
pada masa itu keadaan sudah terlewat. Saya merasa bersalah kerana menyambut 
panggilan Turki 17 tahun dahulu. Tapi, apakan daya, Khalifah Islam sendiri yang 
memanggilku. Hanya Allah saja yang mengetahui betul atau salah apabila seseorang itu 
mengikut rasa hati kecilnya. 

Sayyid Ahmad menggeleng-gelengkan kepala tanda menyesal. Bola 
matanya telah mula ditutupi oleh kelopak matanya yang telah hampir jatuh 
akibat tua. Aku merasakan api perjuangan mereka sudah tidak menyala lagi. 
(Ibid pp 342-343.) 

Sayyid Ahmad as-Sanusi meninggal dunia pada tahun 1933 di Madinah. 

SHEHU UTHMAN DAN FODIO 

siieiiu uTiimnn dim todio 


Setiap kali berlakunya peristiwa kritikal dalam sejarah, maka ulamak 
besar ditakdirkan bangkit untuk membentuk perjalanan sejarah. Walaupun jasa 
mereka tidak dapat mempengaruhi keseluruhan perjalanan sejarah Islam, 
namun mereka tetap meneranginya dan menentukan arah perjalanan sesuatu 
peristiwa besar itu. Jasa Shehu Uthman dan Fodio (1754 -1817) adalah penting 
dalam usaha menegakkan Khalifah SOKOTO pada awal abad ke 19 yang 
disokong oleh puak Hausa-Fulani. Kawasan itu sekarang termasuk Nigeria 
Utara dan kawasan sekitarnya. Uthman dan Fodio adalah Mujaddid abad dulu 
yang kesan jasanya lebih mempengaruhi daerahnya. Walaupun aktivitinya lebih 
tertumpu di kalangan Ummat Islam di Nigeria, tetapi pengaruhnya dirasai di 
seluruh Barat Afrika. 

Beliau diperanakkan di Murata dalam bulan Disember 1754, Uthman dan 
Fodio datang dari puak Fulani. Beliau berhijrah dari Senegal dan tinggal di 
Kwani, ibu negara Gobir. Gobir ialah nama sebuah negeri di Hausa. Sedikit saja 
yang diketahui tentang Uthman dan Fodio semasa kanak-kanak. Beliau 
mendapat pendidikan dalam bentuk menghafal Al-Qur'an, membaca dan 
menulis Arab, menterjemah Quran dalam bahasa ibundanya, dan mempelajari 
tentang Hadith. Beliau mempelajari juga tentang Syariah, nahu bahasa Arab dan 
ilmu matematik. 

Pada masa itu, pelajar-pelajar biasanya berada di bawah jagaan seorang 
guru dan berpindah dari satu guru ke satu guru yang lain untuk mendalami 
cabang-cabang ilmu khas. Di akhir pengajian, seseorang itu akan dianugerahkan 
ijazah oleh gurunya. Ijazah itu berfungsi sebagai surat rasmi, diiktiraf untuk 
mengajar cabang ilmunya kepada orang lain. Uthman dan Fodio belajar 
membaca Qur'an dari bapanya. Di samping itu beliau belajar beberapa ilmu 
Islam dari beberapa ulamak terkenal yang terdapat di situ. 

Di antara gurunya yang banyak mempengaruhinya ialah Jibril bin Umar. 
Walaupun mereka bersahabat hanya selama satu tahun, pengaruh Jibril tertanam 
begitu kuat di dalam pemikiran Uthman dan Fodio. Sebelum Jibril menjadi guru 
kepada Uthman, Jibril telah mengerjakan Haji. Semasa di Mekkah beliau 
menghubungi Gerakan Wahabi yang telah ditubuhkan di Semenanjung Arab 
dalam tahun 1740. Beliau telah mempelajari dengan teliti kesan Gerakan Wahabi 
terhadap masyarakat Arab. Apabila Jibril pergi menunaikan haji kali kedua. 
Gerakan Wahabi mencapai zaman kemuncak; ia dapat menubuhkan negara buat 
pertama kalinya di Arabia. Jibril mendapati bahawa Gerakan Wahabi bertujuan 
untuk membentuk Ummat Islam kearah kebaikan dan menjaga ketulenan agama 
Islam. Sepulangnya dari Arabia, beliau telah menghuraikan kepada Uthman dan 
Fodio berkenaan dengan Gerakan Wahabi dan perjalanannya. Beliau memberi 
semangat kepada Uthman dan Fodio supaya bergerak bersama-samanya untuk 
mengubah keadaan masyarakat. Jibril dan Uthman menyedari bahawa terdapat 
banyak istiadat khurafat yang diamalkan di Hausaland. Mereka menganggap 
adalah menjadi tanggungjawab mereka untuk menghapuskannya. Di sinilah 
munculnya Uthman dan Fodio sebagai seorang mujaddid. 

Semenjak umurnya masih muda lagi, Uthman dan Fodio mempunyai sifat 
yang cemerlang dan kecerdikan yang luar biasa. Apabila usianya meningkat 
dewasa, Uthman dan Fodio menjadi seorang ahli pidato yang bijak. Uthman dan 
Fodio mula mengajar dan berdakwah pada umur yang hanya 20 tahun. Setiap 
hari Jumaat beliau berceramah kepada orang kampung dalam bahasa 
ibundanya. Pada hari-hari yang lain beliau mengajar muridnya dengan ilmu 
Islam (tafsir, hadith, fiqh dan lain-lain). Masalah besar yang menyelubungi 
fikiran Shehu pada masa itu ialah: 

1. Sikap ulamak yang ta'sub dan mengikut membuta tuli Mazhab Maliki. 
Beliau lebih setuju pada cara ijtihad oleh mereka yang berkelayakan berijtihad. 

2. Orang yang memperalatkan ajaran Sufi untuk menipu orang kampung bagi 
mendapat keuntungan kepada diri sendiri. Mereka yang bertopengkan 'wali' ini 
mengaku dapat meramalkan perkara yang belum berlaku, membuat keramat 
dan menggunakan ilmu batin yang luar biasa. 

3. Kekurangan ilmu Islam di kalangan orang kampung yang miskin. Beliau 
tidak menentang Sufi seperti yang dilakukan oleh Wahabi. Beliau hanya 
menentang ajaran Sufi yang disalahgunakan dan mempunyai kemungkinan 
kepada keterlaluan. Walaupun beliau menjadi salah seorang ahli Tarekat 
Qadiriyah, beliau tidak pernah mengaku bahawa beliau mempunyai kuasa batin. 
Apa yang diajar oleh beliau lebih hampir kepada ajaran Sunni yang tulen 
berbandingkan dengan ajaran Sufi. Tarekat Qadariyahlah yang telah berjaya 
mengislamkan puak Hausa dan Fulani empat kurun dahulu. 

Beliau dengan beraninya menegur ulamak-ulamak yang mementingkan 
kekayaan dalam usaha untuk mengekalkan kerajaan yang ada dan menjaga 

kepentingan mereka. Mereka telah menghalalkan kejahatan dalam 
pemerintahan, adat-adat kufur dan berjenis-jenis maksiat atas alasan adat dan 
kebudayaan. Shehu Uthman dan Fodio telah menulis 50 buah buku untuk 
berdebat dengan ulamak-ulamak ini. Walaupun beliau selalu menang dalam 
perdebatan, beliau diseksa dan dihina oleh mereka. Ulamak-ulamak ini 
menuduh Uthman dan Fodio KAFIR, MUNAFIK dan menipu orang kampung. 
Uthman terus istiqamah dalam dakwahnya sehingga sebahagian dari ulamak 
tempatan menyokongnya. 

Sebahagian besar dari orang kampung tidak mengetahui tentang prinsip- 
prinsip aqidah Islam. Sedikit sangat dari mereka yang pandai sembahyang dan 
puasa dengan betul. Di dalam dakwahnya, Shehu Uthman dan Fodio mengajar 
orang kampung cara-cara menunaikan ibadat wajib seperti salat, zakat, puasa, 
haji dan Jihad dalam bahasa Fulani dan Hausa. Walaupun Shehu Uthman dan 
Fodio menggunakan bahasa Arab di dalam penulisan, pengajian dan 
pengajarannya kepada ulamak dan cerdik pandai, beliau menggunakan bahasa 
kampung 'Hausa' dan Fulani' untuk mendakwah orang kampung. Yang 
istimewanya, sajak-sajaknya dalam bahasa Fulani telah menjadi alat yang 
berkesan untuk menyampaikan fikirannya kepada orang kampung. Walau pun 
sebahagian besar dari sajaknya itu selamat disimpan sampai sekarang, 
malangnya ianya tidak dipelajari dan tidak diberi perhatian sepatutnya. Anak 
Shehu, Muhammad Bello menggambarkan dengan terang tentang khutbah yang 
diberi oleh Uthman dan Fodio dalam bukunya Infaq ul Mansuri: 

"Saya telah melihat lebih dari sekali bagaimana Uthman dan Fodio berdiri sekejap 
dipenjuru rumahnya dan mengatakan sesuatu kepada dirinya sebelum dia pergi 
berceramah kepada orang kampung. Apabila ditanya tentang apa yang diucapkannya, 
beliau menjawab, 'Saya menguatkan iman saya dan bersumpah kepada Allah bahawa 
saya akan bersikap ikhlas di dalam apa yang saya akan ucapkan kepada orang kampung 
nanti. Saya juga berdoa kepada Allah supaya mereka yang hadir dapat memahami dan 
meneliti apa yang saya cakap. Apabila berhadapan dengan orang kampung Uthman dan 
Fodio memberi salam kepada mereka dengan suara yang kuat yang dapat didengar oleh 
semua orang. Apabila beliau duduk di atas mimbar, beliau akan memberi salam tiga kali 
dengan beradab dan lemah lembut. Selepas itu beliau menyuruh orang kampung supaya 
mendengar. Beliau tidak menunjukkan sikap bosan atau marah apabila terdapat orang 
kampung yang tidak mendengar dan tidak berhenti-henti menanyakan soalan walaupun 
sudah disuruh berhenti dan senyap. Kemudian beliau akan memberi ucapannya dengan 
suara yang kuat, tidak menghalakan kepada orang-orang tertentu dan mukanya tidak 
gentar walaupun di hadapannya terdapat Sheikh Besar dan ulamak-ulamak yang 
memusuhinya. Beliau menyentuh semua perkara yang memberi manfaat kepada 
pendengar tidak mengira apakah akibat yang akan menimpa dirinya apabila dia 
mengemukakan pandangan dan pendapatnya yang keras itu. Apabila terdapat soalan 
yang ditanya di tengah-tengah ceramahnya, beliau akan berhenti dan menjawab soalan 
itu. Beliau sangat tegas dalam soal agama, tidak berganjak langsung dari jalan Allah 

dengan sebab sesiapa pun. Beliau adil dan tidak tersinggung apa-apa apabila disoal oleh 
musuh-musuhnya dan orang-orang jahil, walaupun tentang hal diri sendiri atau 
keluarganya. Uthman dan Fodio adalah seorang yang istiqamah dan tidak bertolak ansur 
langsung dalam masalah kebenaran. 

Uthman dan Fodio anaknya Muhammad Bello yang menjadi 
penggantinya berkeyakinan bahawa semua lelaki dan perempuan dari semua 
peringkat hidup mestilah disampaikan Islam kepada mereka dan mereka 
hendaklah diberitahu tentang kepentingan menukar keadaan politik dan sosial 
yang ada. Menurut mereka, pendakwah itu mestilah mempunyai tiga sifat: 

1. Mereka mestilah berilmu. 

2. Syarahan mereka mestilah lancar dan dapat mempengaruhi orang. 

3. Mereka mestilah sabar, beristiqamah dan berakhlak baik. 

Pada satu hari raya. Sultan Gobir telah menjemput alim ulamak ke 
istananya dan memberi hadiah kepada mereka. Semua ulamak lain menerima 
hadiah itu kecuali Uthman dan Fodio. Beliau meminta dari Sultan lima perkara: 

1. Mengizinkannya untuk mendakwah orang dalam negeri kepada Islam. 

2. Jangan menahan sesiapa yang ingin mengikuti ajaran yang disampaikan 
olehnya. 

3. Memberi kehormatan kepada mereka yang memakai serban. 

4. Membebaskan semua tahanan politik. 

5. Jangan membebankan orang kampung dengan cukai yang berat. 

Sultan Biwa menerima desakan tersebut dan Uthman dan Fodio terus 
menjalankan dakwahnya. Dalam jangka masa 18 tahun berdakwah, beliau telah 
mendapat pengikut dan penyokong yang ramai. Kejayaan ini telah menakutkan 
Sultan Nafata iaitu Sultan yang menggantikan Sultan Biwa apabila baginda 
mangkat. Sultan Nafata sangatlah memusuhi Uthman dan dakwahnya serta 
mengugut akan menghancurkan jemaah Uthman dan Fodio. Sultan Nafata telah 
mengeluarkan undang-undang seperti berikut: 

1. Tidak seorang, pun boleh terus memeluk agama melainkan ia diperanakkan 
sebagai orang Islam. 

2. Semua mereka yang baru masuk agama Islam mestilah murtad kepada 
agama Kafir mereka. 

3. Lelaki diharamkan memakai serban dan perempuan diharamkan menutup 
aurat mereka. 

4. Tidak seorang lain pun yang dibenarkan mendakwah melainkan Uthman 
dan Fodio. 

Pada peringkat awalnya, Shehu cuba mengelakkan diri dari berdepan 
terus dengan pemerintah dan tidak berapa berfikir untuk menggulingkan 

kerajaan tetapi penyiksaan-penyiksaan yang telah dikenakan keatas orang Islam 
itu menukar fikirannya. Adiknya, Abdallah menulis: 

" Apabila Sheikh Uthman dan Fodio melihat ramai pengikut-pengikut dan penyokong- 
penyokongnya mempunyai semangat yang tinggi untuk merdeka dari pemerintah kuffar 
dan melancarkan jihad, beliau telah menggalakkan mereka untuk menyimpan senjata dan 
berkata "Sesungguhnya, menyimpan senjata untuk persediaan (perang Sabillillah) 
adalah Sunnah, Kami pun mula menyimpan senjata dan Uthman dan Fodio mula berdoa 
kepada Allah supaya Allah memberi kekuasaan kepada Islam untuk memerintah Afrika." 

Asas bagi perjuangan jihad Shehu Uthman dan Fodio dibentang dengan 
terang dalam buku Musa'ul Muhima yang ditulis olehnya, setahun sebelum 
berhijrah ke Gudu. Di dalam buku itu, Uthman dan Fodio memberi sebab yang 
penting tentang mengapa beliau melancarkan jihad melawan kerajaan. 

1. Asas kepercayaan dalam Islam ialah menghukum dengan hukum Allah. 

2. Adalah menjadi wajib bagi setiap orang Islam untuk mengikut Imam 
atau Khalifah. 

3. Hijrah dari negara yang tidak memerintah dengan hukum Allah kepada 
negara Islam adalah wajib bagi mereka yang terdaya. 

4. Jihad melawan orang kafir dan orang-orang yang bertolak ansur dengan 
kekafiran adalah wajib. 

5. Sesiapa yang menolong orang kafir hendaklah dianggap sebagai kafir. 

Uthman dan Fodio tidak menggangap Hausa sebagai sebuah negara Islam 
kerana negara itu tidak menghukum dengan hukum Allah. Sultannya adalah 
bukan Imam atau Khalifah yang sah kerana mereka tidak dilantik oleh 
masyarakat Islam. Negara itu adalah negara kufar dan oleh itu berhijrah dari 
negara itu ke negara Islam adalah wajib. Ulamak di situ ada juga yang menjadi 
kafir kerana mereka bertolak ansur dengan kekafiran dan mereka bersahabat 
dengan orang kafir demi kepentingan diri sendiri. Sultan Hausa boleh dianggap 
tidak beza dengan orang kafir kerana beliau mencampur adukkan Islam dengan 
kekafiran, (that the Hausa rulers had to be classed with the unbelievers because 
they mixed Islam with paganism.) 

Di dalam bukunya, Tanbih al Ikhwan beliau berkata: 

"Sultan-sultan Hausa adalah terang-terang kufur walaupun mereka mengaku diri 
mereka sebagai seorang Islam. Mereka tidak mahu menurut jalan Allah dan mereka 
menaikkan bendera kepentingan diri sendiri mengatasi bendera Islam." 

Dalam tahun 1804, selepas berhijrah dari Degel ke Gudu, Shehu mula 
bersedia untuk melancarkan jihad. Sultan Yunfa, pengganti Sultan Nafata 
menyerang jemaah Uthman dan Fodio tetapi tentera mereka telah dikepung dan 

dikalahkan. Akhirnya dalam tahun 1810, berlakulah perang jihad fi sabillillah di 
seluruh negara Hausa. Uthman dan Fodio dan pengikutnya telah dapat 
menawan, boleh dikatakan, seluruh negara Hausa. Pada tahun itu juga beliau 
bergerak ke Sifawa. Di sanalah beliau menghabiskan umurnya yang masih 
tinggal setahun itu. Beliau telah melantik adiknya Abdallah untuk menjaga 
kawasan timur dan anaknya Muhammad Bello menjaga di sebelah barat. Ibu 
negara Daulah Islamiah itu ialah Sokoto yang terletak di sebelah barat. Kedua- 
dua kawasan itu terus dengan cara pertadbiran sedemikian apabila pewaris- 
pewaris Uthman memerintah. Ini berterusan sehingga British menawan seluruh 
Negeria Utara dan mengisytiharkannya sebagai naungan British dalam tahun 
1900. 


Muhammad Bello, anak Uthman, menyambung usaha ayahnya dan telah 
berusaha bersungguh-sungguh untuk menjadikan negara itu sebuah negara 
Islam yang sempurna. Di dalam bukunya, bertajuk 'Usul', beliau bersetuju 
dengan bapanya dan menulis: 

''Salah satu dari asas Islam ialah keadilan. Imam, mestilah memerintah rakyatnya 
dengan adil. Kemajuan tidak akan tercapai tanpa keadilan dan keadilanlah asas kepada 
kemajuan yang sebenar. 

Benda yang paling dibenci dan jauh dari Allah ialah pemerintah yang zalim. Sesiapa 
yang membuat kezaliman akan dikutuk Allah. Pemerintah yang zalim tidak akan 
mendapat syafaat dari Nabi Muhammad S.A.1V. Memberi kuasa kepada mereka yang 
tidak layak memerintah adalah zalim " . 

Shehu Uthman dan Fodio menulis semua 115 buah bukunya dalam 
bahasa Arab. Adiknya, Abdullah menulis tidak kurang dari 100 buah buku 
dalam bahasa Arab berkenaan politik, undang-undang, sufi dan eulogi. Uthman 
menulis sebuah tafsir Quran yang mashur bernama 'Diyaul Tawil' dalam empat 
jilid. Muhammad Bello menulis tidak kurang dari 80 buah buku dalam bahasa 
Arab termasuk Infaq ul Mansuri yang menyentuh tentang sejarah pergerakan 
jihad ayahnya dan gerakan jihad yang lain di Sudan Barat. Beliau juga menulis 
buku 'Usul ul Siyasa 1 . Ini bermakna taraf pembacaan dan ilmu pada masa itu di 
Afrika Barat adalah tinggi kalau dibandingkan dengan keadaan pada hari ini. 
Oleh kerana tulisan beliau adalah dalam bahasa Arab, ini menunjukkan bahawa 
beliau mempunyai pembaca yang ramai memahami bahasa Arab. 

Uthman telah dikrititik oleh orang tentang menggalakkan pergaulan 
bebas antara lelaki dan perempuan atas alasan beliau membiarkan wanita 
menghadiri ceramahnya. Uthman menjawab, dia menganggap kejahilan adalah 
lebih buruk dari pergaulan lelaki dan perempuan. Di samping itu beliau 
menegaskan bahawa Muslimat yang menghadiri ceramahnya menutupi aurat 
dan duduk terpisah dari lelaki. 

Di dalam bukunya, Masa'il al Muhima, Shehu mengakhiri tulisannya 
dengan menjelaskan tentang kedudukan ulamak dan cerdik pandai Islam dalam 
Daulah Islamiah. Beliau memberi pesan kepada ulamak supaya jangan 
bergantung kepada orang kuat dan orang kaya di dunia ini. Beliau berkata: 

"Alim ulamak mestilah jangan meminta sedekah dipintu orang tetapi orang lainlah yang 
patut datang ke pintu rumahnya. Ini adalah kerana, ulamak dapat memenuhi hasrat 
dirinya dan orang ramai dengan cara memisahkan diri mereka dari orang kaya dan orang 
berkuasa. Ulamak yang sebenarnya tidak akan melawat rumah orang kaya atau orang 
kuat walau dengan apa alasan sekalipun. Mereka mestilah menumpukan sepenuh 
masanya untuk menolong masyarakatnya dengan semangat dari Aliahlah semuanya 
datang dan kepadaNyalah semuanya akan kembali. 

Buku Shehu Uthman dan Fodio yang paling penting ialah Ihya al Sunnah 
wa Ikhmad al Bida yang ditulis dengan tangan dalam bahasa Arab yang baik. 

"Biarlah pengkritik buku ini mengerti bahawa tujuan buku ini ialah untuk 
mengembalikan Sunnah Rasulullah s.a.w. dan menghapuskan istiadat syaitan dari 
ajaran bukan Islam. Tujuan saya bukanlah untuk mencari kesalahan orang atau 
menghina orang. Sesiapa yang mencari-cari kelemahan orang, maka Allah akan 
mendedahkan kelemahannya sehingga semua orang tahu walaupun ia 

menyembunyikannya di tengah-tengah rumahnya. Mukmin yang sejati meminta ampun 
dari Allah sementara orang munafiy suka mencari-cari kesalahan orang dan mengumpat. 
Allah menolong hanya orang-orang yang menolong saudara seislamnya. 

Ihya al Sunna wa Ikhmad al Bida terang-terang tidak ditulis untuk orang- 
orang jahil, tak tahu membaca atau orang yang baru masuk Islam. Pengarang 
telah menganggap bahawa pembaca buku itu telah biasa dengan asas ajaran 
Islam. Contohnya, dalam buku ini, pengarang tidak mengajar tentang 
bagaimana hendak mengerjakan ibadat seperti puasa, zakat dan haji. 
Matlamatnya ialah untuk memberitahu kepada pembaca tentang amalan yang 
patut mereka pegang dan adat kufur yang patut mereka buang. 

"Adalah menjadi wajib keatas setiap orang Islam untuk memulakan dengan dirinya 
dalam mengerjakan perkara-perkara wajib dan menjauhkan yang munkar. Selepas itu 
mereka mestilah mengajarnya kepada keluarganya dan kerabatnya. Seterusnya mereka 
mestilah mengajarnya kepada jirannya, orang kampungnya, orang-orang bandar, orang 
yang tinggal di persekitaran bandar dan seterusnya ke seluruh pelusuk dunia. Ini perlu 
dilakukan melainkan telah tertegaknya pemerintah Islam di muka bumi ini atau telah 
terdapat orang yang menjalankan dakwah di seluruh dunia. Inilah tanggungjawab yang 
penting bagi setiap orang yang ingin memberi hidup dan matinya untuk menyebarkan 
Islam". 


-31 - 



Suka Duka Gerakan Islam Dunia Arab 

Beliau menamatkan buku Ihya al Sunna wa Ikmad al Bida dengan 
cogankata: 

Berpegang teguhlah, jangan mereka reka 
Berendah dirilah, jangan sombong angkuh. 

Berhati hatilah, jangan tolak ansur. 

Penjajah British pada mulanya berpura-pura datang sebagai peniaga dan 
menipu Amir dengan mengaku bahawa mereka adalah peniaga yang aman yang 
datang untuk berniaga bukan untuk tujuan-tujuan lain. Di bahagian selatan, di 
mana penduduknya terdiri dari orang-orang bukan Islam, mereka mendirikan 
sekolah-sekolah Kristian dan hospital-hospital. Selepas itu, mereka menguatkan 
kedudukan mereka dan merampas semua kawasan selatan. Ini diikuti pula 
dengan penguasaan bahagian utara. Mujahiddin Islam berjihad bermati-matian 
dan beribu-ribu syahid demi mempertahankan negara Islam. Mereka 
menghadapi senapang British tanpa gentar dan menyambut kematian dengan 
gembira. 

Selepas penaklukan British, orang Islam di Nigeria semakin lemah dalam 
penentangan mereka terhadap British tetapi mereka tetap menentang walaupun 
dengan cara senyap-senyap. Mereka enggan menghayati kebudayaan Eropah 
demi menjaga cara hidup Islam mereka. Di zaman penjajahan British mereka 
terus mengekalkan kelas Qur'an dan mahkamah Syariah. Amir tiap-tiap puak 
masih terus mempunyai kuasa ke atas orang-orangnya. 

Selepas Nigeria mendapat kemerdekaan, Ahmadu Bello, cicit kepada 
Uthman dan Fodio menjadi Presiden pertama. Beliau mendirikan banyak masjid 
dan mengemaskan kekuatan Islam dalam politik dan kebudayaan sehingga 
beliau dibunuh dalam tahun 1966 dengan pertolongan Zionist dan paderi-paderi 
Kristian. Nigeria diperintah oleh musuh-musuh Islam selama 9 tahun selepas 
pembunuhan itu. Nigeria mengalami huru-hara dan perang saudara sehingga 
General Murtala mengambil alih kuasa melalui rampasan kuasa dalam bulan 
Julai 1976. Dalam masa 7 bulan saja. General Murtala dapat memperbaiki 
keadaan dan menyusun semula undang-undang Syariah serta menyelesaikan 
masalah yang dihadapi oleh rakyatnya. Musuh-musuh Islam takut kalau-kalau 
Nigeria menjadi negara Islam. Dengan pertolongan Amerika dan British, mereka 
telah membunuh General Murtala. 

Kematian General Murtala membuka mata Ummat Islam di Nigeria. Hari 
demi hari mereka mula cinta kepada Islam. Mereka menolak terus sistem 
pendidikan sekular yang ada di Nigeria, sehinggakan orang yang buta huruf 
tahu bahawa dasar pendidikan sekular berasaskan materialisma dan 
mempunyai nilai akhlak yang rendah. Yang menguntungkan lagi, mereka yang 
berpendidikan barat dan menyandang kedudukan tinggi dalam perkhidmatan 

awam, universiti dan politik tidak dapat dikelabui oleh kemewahan barat dan 
terus setia kepada Islam serta kebudayaannya. Orang Islam Nigeria terus 
memakai baju tradisionalnya dan enggan mengamalkan undang-undang barat 
dalam hidup seharian mereka. 

Ini tidak bermakna semua keadaan adalah beres. Kejahilan buta huruf 
adalah meluas. Ini adalah kesan dari percubaan penjajah untuk menghapuskan 
Islam melalui sistem pendidikan. Ulamak kampung telah gagal untuk 
menghadapi cabaran ini dengan berkesan. Pada mulanya mereka mengharapkan 
pertolongan dari negara Arab tetapi akhirnya mereka merasakan mereka telah 
dikecewakan. Sekarang mereka tidak memerlukan itu semua. Mereka sudah 
sanggup berdiri di atas kaki sendiri. 

Di dalam penentangannya terhadap penjajahan British, musuh-musuh 
Islam dan musuh-musuh Ummat Islam, Uthman dan Fodio bukan saja berjaya 
mempengaruhi Ummat Islam di Afrika Barat malah Mahdi di Sudan pun 
mengambil inspirasi dari perjuangannya. Mahdi telah memberi perhatian yang 
tinggi kepada tulisan Uthman dan Fodio. Perjuangan Uthman dan Fodio jugal 
memberi kesan yang langsung kepada Gerakan Jihad Muhammad Ahmad yang 
menentang penjajah Brirish di Sudan dari tahun 1885-1899. 

Seperti pengikut-pengikut Shehu Uthman dan Fodio, Ummat Islam yang 
berjuang di Nigeria berkeyakinan bahawa jihad adalah satu perkara yang tidak 
mustahil berlaku di sana. Masa saja akan menentukannya. Bagi mereka, musuh- 
musuh Islam di sana tidak mungkin dapat diruntuhkan melalui cara damai. 

Sebagai seorang ketua, pentadbir dan ketua negara Shehu adalah seorang yang 
bijaksana, berfikiran waras, jauh pengkajian dan berdiplomasi. Di sisi 
pengikutnya beliau dianggap sebagai Mujaddid, Mujahid dan Mahdi. Hari ini, 
Ummat Islam telah mengambil inspirasi dari Uthman dan Fodio dan Khalifah 
Sokoto untuk meledakkan satu lagi kebangkitan Islam di Nigeria. 

MAHDI DI SUDAN 


flMHDI DI fUDMI 


Selepas berabad-abad lamanya pelayar-pelayar Eropah membuat 
pelayaran ke negara-negara asing, akhirnya dua abad terakhir hingga ke kurun 
ke 19 telah bertukar menjadi abad penjajahan bagi benua Afrika. Umat Islam 
seluruhnya dapat melihat betapa rakusnya penjajahan British, Perancis dan juga 
Itali berebut-rebut antara satu sama lain untuk menakluki. Pada masa itu Sudan 
berada di bawah kekuasaan Mesir. Dalam usaha untuk memodenkan Mesir, 
Khadawi Ismail membelanjakan kesemua wang negara dan akibatnya negara 
mengalami bankrup (muflis). Di bawah pimpinan Lord Cromer, England mula 
campur tangan dan menakluki Mesir. Khadawi Ismail diganti oleh anak 
lelakinya yang juga lemah bernama Taufik. Dia tidak lebih dari seorang boneka 
British. Pihak pentadbir Mesir melayani orang Sudan seperti orang asing dan 
mengenakan cukai yang seberat-beratnya ke atas mereka. Setiap pegawai 
kerajaan dikenali ramai sebagai pemakan rasuah dan pemecah amanah. Di 
tengah keadaan tidak puas hati dan kezaliman inilah munculnya seorang 
pemimpin yang diiktiraf di mata dunia, mempunyai sifat-sifat menonjol untuk 
menjadi ketua umat Islam di Sudan. Beliau ialah Muhammad Ahmad al-Mahdi. 

Muhammad Ahmad mengaku dirinya sebagai Imam Mahdi pada tahun 
1881, ketika beliau berumur 37 tahun. Beliau diperanakkan pada 12 haribulan 
Ogos 1844, di Dongola. Keluarganya adalah keturunan Nabi Muhammad s.a.w. 
Bapanya ialah Abdullah, seorang pembuat kapal. Semasa al Mahdi masih kecil, 
bapanya berpindah ke selatan dan tinggal 12 batu dari Khortoum. Di situ 
terdapat bekalan kayu yang cukup untuk pekerjaannya. Disinilah bapanya 
meninggal dunia dengan meninggalkan empat orang anak lelaki dan seorang 
perempuan. Adik beradiknya mewarisi pekerjaan bapanya tetapi Muhammad 
Ahmad lebih berminat kepada pelajaran agama. Gurunya adalah seorang 
ulamak mendapat subsidi dari kerajaan, jadi Muhammad tidak mahu makan 
makanan yang diberikan oleh gurunya kerana katanya makanan itu datangnya 
dari hasil kezaliman terhadap rakyat. Selepas menerima pengajaran yang 
sempurna yang terdapat di Sudan pada masa itu, beliau tidak pergi ke Azhar 

seperti yang dilakukan lazimnya oleh pelajar-pelajar Sudan yang lain untuk 
menyambung pelajarannya, tetapi beliau mengambil keputusan untuk 
menghabiskan masanya dengan hidup secara sufi dan beramal. Dalam tahun 
1861, beliau menjadi murid kepada Syeikh Muhammad Sharif Nur Daim, cucu 
kepada pcngasas tarekat Samaniya di Sudan. Di sini Muhammad Ahmad 
menetap selama 7 tahun dan terkenal sebagai seorang yang wara 1 . Beliau 
membuat berbagai kerja menolong gurunya untuk menunjukkan 
penghormatannya terhadap gurunya itu. Akhirnya, beliau dilantik menjadi 
Syeikh tarekat itu dan menjelajah ke seluruh Sudan untuk berdakwah. Pada 
masa itu, beliau bersama adiknya membuat rumah di Khortoum dan 
mengahwini anak perempuan datuk saudaranya, Ahmad Sarfi. 

Sewaktu menemani adiknya mencari kayu balak, beliau telah sampai ke 
pulau Aba di tengah laut Nil Putih. Bermula dari tahun 1870, pulau ini telah 
dijadikan markas besarnya. 

Pada mulanya Syeikh Muhammad Sharli menunjukkan sikap yang baik 
kepada anak saudaranya tetapi setelah nama Syeikh yang muda itu bertambah 
terkenal dan popular, bapa saudaranya mula merasa bimbang kemungkinan 
pengaruhnya akan terjejas. Beliau lalu mengambil keputusan menghalau anak 
saudaranya dari tarekatnya. Ini menyedarkan tentang siapakah syeikhnya yang 
sebenar, yang selama ini dihormatinya. Muhammad Ahmad menegur bapa 
saudaranya kerana membenarkan muzik dan tarian dalam majlis jamuan 
berkhatan anaknya. Beliau menegaskan bahawa semuanya itu bercanggah 
dengan syariah dan tidak ada helah untuk mengerjakannya. Beliau tidak 
meninggalkan tarekat itu tetapi beliau telah memberi janji setia kepada seorang 
ketua tarekat yang lain dalam tarekat Samaniya. Syeikh al Quraishi 
menyambutnya dengan baik dan berharap bahawa dia akan menggantikannya. 
Dalam tahun 1880, Syeikh al Quraishi meninggal dunia dan Muhammad Ahmad 
menjadi ketua tarekat Samaninya. 

Pada tahun berikutnya, seorang yang tidak dikenali dari puak Taisha 
bernama Abdullah bin Muhamad datang kepadanya dan meminta izin untuk 
menyertai tarekat Samaniya. Ayah Abdullah adalah seorang yang wara' dan 
seorang ahli peramal. Keistimewaannya itu digunakan untuk merancang 
serangan-serangan bagi puaknya. Apabila bapanya meninggal, beliau 
menggantikannya sebagai ahli peramal bagi puaknya. Beliau telah memberitahu 
Muhammad Ahmad seperti berikut: 

"Saya melihat dalam mimpi saya bahawa kamu adalah Imam Mahdi dan saya adalah 
seorang dari pengikutmu. Beritahu lah saya samada kamu benar-benar al Mahdi supaya 
saya dapat mengikut kamu 9 

Walaupun Muhammad Ahmad buta huruf, beliau sangatlah cerdik, rajin 
dan berkebolehan. Beliau cepat dikasihi oleh gurunya dan Muhammad Ahmad 
membalasnya dengan berbakti kepada guru itu. Muhammad Ahmad bukanlah 
senang-senang dipermainkan oleh pengikutnya. Pengakuannya sebagai al 
Mahdi datang dari keyakinan dalam jiwanya dan ditambah pula oleh 
kepopularannya yang luas. Di samping itu orang ramai sedang mencari-cari 
'penyelamat' yang dapat membebaskan diri mereka dari malapetaka dan 
menegakkan keadilan dan kebenaran di seluruh muka bumi. Muhammad 
Ahmad mula mengkaji tentang kedatangan Imam Al Mahdi dan cuba 
membandingkan dengan dirinya. 

Pada mulanya dia memberitahu tentang perlantikannya sebagai Imam Al 
Mahdi kepada Abdullah bin Muhammad. Kemudian berita itu disampaikan 
kepada seluruh penyokong dan murid-muridnya dalam bulan Mac 1881. 
Dengan semangat yang berkobar-kobar beliau berucap kepada pengikutnya dan 
berjanji akan membebaskan Sudan dari kezaliman Mesir dan menakluki Mesir. 
Beliau berjanji akan mengambil alih Mekkah dan terus bergerak ke Jerusalem di 
mana Nabi 'Isa a. s. akan turun dari langit dan berjumpa dengannya. Islam 
selepas itu akan memerintah dunia. 

Di bawah ini ialah Bai'ah yang mesti diberi oleh pengikut-pengikut 
Muhammad Ahmad kepada beliau. Dari bai'ah ini jelas menunjukkan betapa 
taat setia mereka terhadap Sunnah Rasulullah s.a.w. 

Kami bersumpah dengan nama Allah dan Rasulnya dan berbai'ah kepada kamu bahawa 
Allah itu Esa dan kami tidak akan mensyirikkanNya. Kami tidak akan menari, minum 
arak, berzina, membuat fitnah dan mengingkari kamu dalam apa yang haram. Kami 
berbai'ah kepada mu bahawa kami akan menolak hidup dunia ini dan berpuas hati 
dengan apa yang ada di sisi Allah. Kami hanya cintakan hari akhirat dan kami tidak akan 
meninggalkan JIHAD ". 10 

Gabenor Mesir gemparkan Gerakan al Mahdi, lalu menghantar 200 orang 
tentera ke Pulau Aba untuk menangkap pemberontak dan menumpaskan 
kumpulan itu. Sekelian tentera Mesir yang dihantar telah dibunuh oleh tentera 
Al Mahdi. Ini diikuti dengan pengunduran tentera Mahdi ke padang pasir 
Kordofan dan disitu Al Mahdi mengistiharkan JIHAD FISABILILLAH. 


9 The Mahdist State Sudan, Peter Malcolm Holt. 

10 Ibid p 101 

Pada 22 Mac 1882, sepucuk surat balas telah dihantar kepada Gabenor 
Mesir. Yang berbunyi: 

" Kamu mengatakan bahawa kami adalah miskin, jahil, nomad dan penyembah berhala. 
Tahukah kamu bahawa pengikut Nabi Muhammad S.A. W. adalah lemah, tidak berilmu, 
miskin, hamba dan penyembah batu dan kayu. Bagi raja-raja, orang-orang kaya dan 
orang-orang mewah, mereka tidak mengikut Nabi. Istana-istana mereka telah 
dihancurkan yang mulia dari mereka dibunuh dan mereka diperintah secara paksa. Kami 
bukan di bawah perintah kamu tetapi kamu dan orang-orang besar kamulah yang berada 
di bawah perintah kami. Tidak ada apa-apa antara kami dan kamu melainkan pedang "d 1 

Dari setinggi-tinggi Amir sehingga serendah-rendah pembawa air, 
pengikut-pengikutnya tidak ragu-ragu tentang dakwaannya dan bersedia untuk 
mati bersamanya. Muhammad Ahmad dapat membentuk puak yang liar 
menjadi berdisiplin dan bertanggungjawab yang tidak wujud dalam tentera 
Mesir yang tidak bermoral itu. Kejayaannya adalah menakjubkan. Di Kordofan, 
orang-orangnya boleh dikatakan tidak bersenjata melainkan kayu dan lembing, 
tetapi mereka telah dapat menghancurkan satu barisan tentera Mesir yang cukup 
lengkap dengan senjata moden. 

Dalam bulan Ogos 1882, (bulan yang sama British menakluki Suez), 
Mahdi telah menyerang al Obeid, sebuah bandar yang mempunyai penduduk 
seramai 100,000 orang yang dikawal oleh tentera Mesir yang kuat. Tentera Mesir 
dapat bertahan hanya selama 6 bulan di mana mereka telah ditimpa kebuluran 
dan kalah dalam bulan Januari 1883. 

Pengisytiharan ini dibuat oleh Mahdi di rumah kerajaan iaitu tempat 
menginapnya di Obeid. Ia berbunyi: 

"Marilah kita taat kepada Allah. Kita mesti meninggalkan benda-benda maksiat, haram, 
dan keji seperti minum arak, menghisap rokok, menipu, bersaksi palsu, menderhaka 
kepada ibu bapa, merompak, memandang benda haram, bertepuk tangan, menyanyi, 
menari, menangis meraung-raung dan berkawan dengan wanita asing. Tutuplah aurat 
perempuan kamu dalam keadaan yang baik dan janganlah kamu biarkan mereka 
berhubung dengan orang yang tidak dikenali. Sesiapa yang enggan mengambil hal 
tentang perkara ini, tidak mengikut perintah Allah dan Rasulnya, mereka akan dihukum 
dengan undang-undang Islam. Dirikanlah sembahyang dan janganlah benci membenci 
antara satu sama lain. Tolong menolonglah kamu antara satu sama lain dalam hal 
kebaikan. " n 

Kerajaan British berharap bahawa Gabenor General di Khortoum dapat 
menguasai pemberontakan itu dengan askar-askar di bawah perintahnya, tetapi 
dengan kejatuhan Kordofan, daerah yang terkaya di Sudan, nyatalah bahawa 


11 Ibid p 30 

12 The White Nile, Alan Moorehead 

pasukan yang besar terpaksa dihantar dari Kaherah kalaulah Revolusi Islam itu 
hendak dihancurkan. Kolonel William Hicks, pemerintah tentera British di 
Bombay, telah menyertai tentera Mesir dan dilantik sebagai panglima perang. 
Bersama beliau terdapat lebih dari sedozen pegawai Eropah termasuk pemberita 
London Times dan London Graphic. Pasukannya terdiri dari 1,000 tentera 
berkuda dan 8,000 ekor unta yang digunakan untuk menyeberangi padang pasir. 
Mereka dibekalkan dengan machine gun dan seribu biji peluru. 

Pada 5hb. November 1883, pasukan tentera British telah bertembung 
dengan 50,000 pahlawan mujahiddin. Dari jumlah asalnya 10,000 orang tentera 
kerajaan, sekitar 20 hingga 30 orang sahaja yang terselamat. Kolonel Hicks dan 
kesemua pegawai dibunuh. Selepas kejayaan itu satu demi satu bandar jatuh ke 
tangan Gerakan Mahdi. British merasa takut dengan keadaan yang berlaku. 
Mereka telah menghantar General Gordon untuk mentadbirkan Khortoum. 
General Gordon berpura-pura sebagai seorang yang berakhlak, juara peradaban 
dan menentang kebuasan serta menentang fanatisma. 

Banyak propaganda direka-reka oleh British tentang kezaliman 
perniagaan hamba di Sudan di bawah pemerintahan Islam. Mereka lupa akan 
kejahatan yang mereka lakukan dalam abad ke 18 dan 19 semasa mereka 
menjajah Afrika. Beribu-ribu hamba Afrika telah dihantar ke 'Dunia Baru' dalam 
keadaan zalim dan kebinatangan. Ini amat berbeza dengan layanan yang 
diberikan oleh orang-orang Islam terhadap hamba di dunia Islam. Di sebalik 
slogan menentang penghambaan di Sudan tersirat muslihat untuk mengekalkan 
pemerintahan British di Afrika. General Gordon memujuk Mahdi untuk menjadi 
sultan di Kardofan dan mendesaknya untuk membebaskan orang tawanan 
Eropah. Bersama surat perlantikan itu General Gordon menghantar sehelai jubah 
merah dan sebiji tarbush. Dalam surat balas dari Mahdi kepadanya,. General 
Gordon memahami betapa salah anggapannya terhadap mujahid itu. Surat itu 
berbunyi: 

"Kamu mestilah faham bahawa aku adalah Imam Mahdi pewaris kepada Nabi 
Muhammad S.A. W. Oleh itu aku tidak perlu kepada pangkat Sultan atau pemerintahan 
Kordofan atau mana-mana pemerintahan. Aku tidak perlu kepada dunia dan 
perhiasannya. Aku adalah hamba Allah yang mendakwah manusia kepadaNya dan apa- 
apa yang ada di sisinya menurut kehendaknya. Allah telah menolong ku dengan Nabi- 
nabi, orang-orang wali dan orang-orang bertacjwa untuk menghidupkan agama Islam. 
Tentang hadiah yang engkau kirim, aku harap Allah akan membalasnya dan Allah akan 
memimpin kamu ke jalanNya yang lurus. Bersama ini aku pulangkan pakaian yang 
engkau hadiahkan itu. Kami dan sahabat-sahabat Rasulullah S.A. W. hanya 
mengharapkan balasan di hari akhirat". 

Selepas menerima surat balas itu. General Gordon telah menelefon Lord Cromer: 

" Kalau Mesir mahu aman, gerakan Mahdi mestilah dihancurkan. Kalau kamu mahu 
hancurkan pergerakan Mahdi, hantarlah 100 ribu pounds dan 200 orang askar India ke 
Wadi Haifa. Hantarkanlah juga seorang pegawai ke Dongola di bawah alasan melihat 
tempat kediaman askar di sana. Masa inilah saja kita dapat menghancurkan pergerakan 
Mahdi dengan senang " . 13 

Apabila campur tangan besar-besaran British di Sudan dilancarkan. 
Mahdi menganggap bahawa adalah penting bagi mereka menyerang Khortoum. 
Kerajaan British berkali-kali meminta General Gordon lari sebelum terlambat 
tetapi dia enggan dan degil. Beliau telah menghantar telegram kepada Lord 
Cromer; 

" Saya bersumpah, saya tidak akan meninggalkan Sudan sebelum kerajaan British dapat 
ditegakkan disini. Sehingga perkara itu berlaku, saya tidak akan berhenti dari 
bertugas". 14 

Ucapan inilah menjadikan General Gordon wira di England dalam sekelip 
mata. Pada malam 25 Januari 1885, Al Mahdi menyeberangi Sungai Nil dan 
memberi arahan kepada panglimanya, al Nujm untuk menyerang. Mereka 
menyerang sejam sebelum masuk waktu Subuh. Di dalam beberapa jam sahaja, 
British telah dikalahkan. Di dalam peperangan itu. General Gordon telah di 
bunuh dengan satu tikaman lembing di atas tangga kediamannya. Empat hari 
selepas itu. Mahdi memasuki bandar itu dan menjadi imam sembahyang Jumaat 
di masjid di situ. 

Perasaan Queen Victoria lelah digambarkan oleh setiausahanya 
seperti berikut: 

"Queen berada dalam keadaan yang sebak setelah mendengar kejatuhan Khortoum dan 
inilah yang menyebabkan dia jatuh gering. Pada masa itu Queen sedang bersedia untuk 
keluar bila sepucuk telegram sampai ke tangannya. Queen terus memanggil saya. 
Dengan muka pucat dan menggeletar baginda memberitahu kepada isteri saya yang 
berada datum ketakutan itu, "sudah terlambat ". 

Seterusnya sepucuk surat telah dihantar oleh Queen Victoria kepada adik 
General Gordon yang berada di Southampton: 

"Saya tidak tahu macamana hendak memberitahu kamu tentang apa yang saya rasai 
sekarang. Dunia merasa malu kerana tidak menyelamatkan abang kamu yang berani, 
mulia dan terhormat itu yang telah berkhidmat kepada negara dan Queennya dengan 
jujur, berani dan semangat pengorbanan. Inilah yang menyedihkan saya dan 
menyebabkan saya gering". 15 


13 Ibid p. 89 

14 The White Nile op cit p.27 1 

15 Ibid p. 290 " Ibid 

Puan Gordon telah membalas surat Queen dengan menyembahkan Bible 
kepunyaan General Gordon. Bible itu telah disimpan di dalam kolak pameran di 
Widsor Castle. Surat khabar British mula menyiarkan buku catitan harian 
General Gordon dan dijual dengan larisnya. Surat khabar British mula mengapi- 
apikan kebencian terhadap Islam dan menggambarkan Mahdi sebagai liar, 
fanatik yang dahagakan darah. Tokoh British yang bersimpati dengan al Mahdi 
hanyalah seorang orientalis yang bernama Wifred Scamen Bunt yang menentang 
serangan British ke Sudan. Beliau dengan terang-terang mengkritik General 
Wolseley dan orangnya serta menganjurkan supaya perjanjian damai hendaklah 
dibuat dengan al Mahdi. 

Peribadi Mahdi mempunyai daya penarik yang besar sehinggalah 
musuhnya yang paling besarpun tertarik hati. Father Joseph Ohrawlders, 
seorang Paderi Kristian Austria yang dipenjara oleh Mahdi selama 7 tahun 
menulis: 

" Rupa parasnya sangatlah menarik. Mahdi adalah seorang yang gagah, berdada bidang, 
kepala agak besar, mata bercahaya, janggut hitam dan terdapat tiga jalur di pipinya. 
Kulitnya sangat gelap tetapi dimulutnya selalu terukir senyuman yang menarik. Dia 
mempunyai barisan gigi yang sangat putih dan cara percakapannya amatlah manis dan 
menarik". 16 

Wrigate Bahal, Gabenor Sudan berkata; 

"Tidak ragu-ragu lagi boleh dikatakan bahawa Mahdi mempunyai aqal yang paling 
pintar dan fikiran yang paling jelas dibandingkan dengan sesiapa saja yang berada di 
kawasan pemerintahannya" . 17 

Lima bulan selepas Khortoum dibebaskan. Mahdi diserang oleh demam 
kepialu di Omdurman, ibu negaranya dan meninggal dunia beberapa hari 
selepas itu. Kematian Mahdi berlaku di kemuncak kejayaannya. Khalifah 
Abdullah bin Muhamad, muridnya yang setia, mewarisi kepimpinan Mahdi. 
Beliau terpaksa bertanggungjawab memperkemas pemerintahannya dan 
mendirikan sebuah negara Islam yang merdeka serta tersusun. Di samping itu 
beliau terpaksa menjaga negara Islam itu dari bahaya perselisihan dan rasuah 
serta ancaman dari luar. 

British mula merasa takut terhadap kekuatan negara Islam di Sudan dan 
tidak berani membuat serangan. Khalifah Islam itu menguasai sebuah negara 
yang luasnya separuh dari Eropah. Khalifah Abdullah Mohammad telah 
mengutus sepucuk surat kepada Queen Victoria dan menjemputnya ke 
Omdurman dan mengajaknya tunduk kepada pemerintahan Islam serta 
memeluk Islam. Surat itu berbunyi: 


16 Ibid p. 224 

17 Ibid p. 224-225 

" Ketahuilah bahawa Allah itu Maha Berkuasa dan ingatlah nasib yang telah dialami oleh 
Hick, Gordon dan pegawai-pegawai British yang lain di Sudan. Tentera Tuan hanya 
berfikir untuk mengundur diri dan mereka sudah serik, Tuan telah banyak membuat 
langkah yang silap dan mengalami kekalahan yang besar. Tidak ada perlindungan bagi 
Tuan sekelian melainkan Allah, Pemerintah sekelian alam. Hendaklah Tuan bersama- 
sama orang Islam dan pengikut Mahdi. Jikalau Tuan berbuat sedemikian dan 
menyerahkan semuanya kepada kami, Tuan akan mendapat ganjaran di sisi Allah iaitu 
syurga yang indah, yang tidak pernah terpandang oleh mata dan didengari oleh telinga 
atau difikir oleh manusia. Tetapi jikalau Tuan tidak meninggalkan kebodohan dan 
ketamakkan dan terus memerangi tentera Allah dengan askar dan alat-alat peperangan 
Tuan, maka Tuan akan ditewaskan di akhir nanti. Tuan akan dihancurkan oleh 
kekuasaan Allah dan kegagahanNya ataupun Tuan akan berperang dengan hamba- 
hamba Allah kerana tujuan kesyaithanan" . 18 

Selepas perlantikan khalifah dalam pergerakan Al Mahdi, perbalahan 
puak berlaku. Untuk menjaga kestabilan pemerintahannya dan mengelak dari 
berlakunya kekacauan dalam negara, khalifah terpaksa menghancurkan 
kumpulan-kumpulan pengacau ini satu demi satu. Kadangkala beliau terpaksa 
bertindak keras terhadap setengah-setengah puak dan pegawai-pegawainya. 
Persatuan anti perhambaan tidak melepaskan peluang ini dan mula 
menghebohkan tentang kekejaman yang diada-adakan itu. Sentimen anti Islam 
di negara-negara yang berbahasa Inggeris memuncak sehinggakan mereka yang 
menyokong khalifah dianggap pengkhianat. Khalifah telah dihina dengan 
menggambarkan beliau sebagai seorang ahli politik yang bertopengkan agama 
untuk kepentingan diri sendiri. 

Keikhlasan khalifah terpapar dengan jelas di dalam amalan dan kerja- 
kerja beliau di sepanjang hayatnya. Beliaulah saja yang memenuhi syarat sebagai 
seorang ketua negara Islam kalau dibandingkan dengan pemerintah-pemerintah 
negara Islam yang lain. 

Perasaan tanggungjawabnya sebagai pemimpin amat besar sehingga 
beliau tidak rela hatta untuk keluar walau sebentar dari Omdurman. Untuk 
menggantikannya beliau lebih suka mengarah pegawai-pegawainya untuk 
melihat keadaan masyarakat di sekitar kota itu. Beliau bangun dari tidur subuh- 
subuh pagi dan berjalan kaki ke masjid untuk menunaikan fardhu sembahyang. 
Selepas itu beliau akan tidur selama dua jam. Selepas bermesyuarat dengan 
Amirnya, beliau akan menunggang kuda untuk memerhati askar-askar yang 
bertugas di pinggir bandar. Hari Jumaat dianggap hari yang istimewa. Lebih 
kurang 50,000 penunggang kuda akan memecut kudanya ke bendera Hitam 
Mahdi yang bertulis dengan ayat Quran. Mereka mengangkat pedang, lembing 


18 The White Nile op cit p.3Q8 - 309 

terhunus dan melepaskan tembakan ke udara. Selepas itu beliau makan pagi dan 
menjadi imam dalam sembahyang Jumaat diikuti oleh pelbagai kabilah. 
Syarahan akan disampaikan olehnya selepas menunaikan sembahyang. 

Di tengahari pula, beliau berada di rumahnya atau membuat kerja di 
Baitul Mal. Pada waktu petang pula diikuti dengan sembahyang 'asar, ceramah 
serta pengisytiharan berita-berita penting di masjid. Kemudian beliau makan 
malam, sembahyang 'Isya' dan seterusnya berehat dalam biliknya sehingga pagi 
esok. 


Khalifah tidak memerlukan undang-undang lain melainkan Quran dan 
Sunnah. Syari'ah dijadikan undang-undang tertinggi negara. Solat, zakat, puasa 
bulan Ramadhan, pengharaman arak, rokok, lagu dan tarian dikuatkuasakan. 
Pergaulan lelaki perempuan dan institusi hijab diambil berat. Pakaian rasmi bagi 
orang-orang Mahdi yang boleh dianggap sebagai uniform mereka ialab Jubah 
putih yang bertampal, kain pengikat pinggang dan selipar. Berkali-kali Mahdi 
menyanjung tinggi pakaian ini dan menganggapnya sebagai pakaian yang 
paling digemari oleh Rasulullah s.a.w. 

Dari segi geografi dan pentadbirannya, pusat bagi negara Mahdi ialah 
Omdurman. Berasal dari tempat perkhemahan tentera, Omdurman berkembang 
dalam beberapa tahun saja menjadi sebuah kota yang cantik, terdampar luas 
sepanjang 6 batu di tebing kanan sungai Nil. Rumah khalifah ialah satu-satunya 
rumah dua lapis yang terdapat di situ. Tidak jauh dari rumahnya terletak tempat 
menyimpan senjata, alat peperangan dan bengkel-bengkel tentera. Baitul Mal 
terdiri dari satu bangunan kompleks yang mengandungi pejabat, gerai, tempat 
mencetak dan kilang membuat duit. Pasarnya luas dan dibahagikan mengikut 
jenis barangan dan jenis perniagaan. Sebahagian besar Omdurman terdiri dari 
rumah-rumah tempat kediaman yang dibuat dari batu, rumput dan tanah 
lumpur. Rumah-rumah itu dipisahkan oleh jalan yang sempit dan berliku-liku. 
Masjid berhampiran dengan kubur Mahdi adalah tempat permulaan jalan besar. 

Dalam tahun 1896, British mengambil keputusan untuk menakluki negara 
Islam ini walau dengan apa cara mana sekalipun. General Kitchener telah 
dilantik menjadi ketua intelligent. Bersamanya juga ialah seorang pegawai tentera 
yang mempunyai masa hadapan yang cerah iaitu Winston Churchill. Kali ini 
mereka berhati-hati supaya tidak membuat kesilapan dan terburu-buru. 

Dalam musim panas tahun 1898, Kitchener dengan segala kelengkapan 
senjata peperangan yang moden telah menyerang Omdurman dengan segala 
kekuatan. Di masa penyerangan mereka tidak memberi luang langsung dan 
membunuh beribu-ribu orang Islam. Orang-orang di luar Sudan sebahagian 
besarnya beranggapan bahawa Mahdi tidak berpeluang untuk menang. 

Tenteranya yang berjumlah seramai 50,000 orang itu sebahagian besarnya 
tidak bersenjatakan apa-apa melainkan lembing, kayu dan senapang-senapang 
yang sudah ketinggalan zaman. Tentera Mahdi dengan beraninya merempuh 
tentera British dengan tiada menghiraukan tembakan dan jatuh bergelimpangan 
dan syahid. Seorang pemberita perang British menulis dalam London Times: 
"Tidak terdapat mana-mana askar kulit putih sebelum ini dapat menghadapi medan 
maut seperti itu walaupun selama 5 minit". 

Churchill menulis dalam catatannya ; 

'Tanya bukan perang, tetapi pembunuhan secara beramai-ramai" . 

Manakala Sir H. Kitchener menutup teropongnya sambil berkata 
"Mereka sudah dibersihkan dengan sebersih-bersihnya' '. 

Sebaik sahaja Kitchener memasuki Omdurman, beliau mengarahkan 
supaya kubur Mahdi dihancurkan. Tubuh Mahdi digali dan dihumbankan ke 
dalam sungai Nil sementara kepalanya dipotong dan tengkoraknya disimpan 
oleh Kitchener, sebagai tropi perang. Pada mulanya Kitchener berniat untuk 
menjadikan tengkorak Mahdi itu sebagai tempat membubuh dakwat, tempat 
tekan kertas atau cawan minuman tetapi akhirnya dia menghantarnya ke 
Kaherah dan kemudiannya dihantar ke London untuk diselidiki. Lord Cromer 
dengan diam-diam mengambil tengkorak itu dan menanamnya di Wadi Haifa 
pada waktu malam. 

Khalifah dapat melepaskan diri dari Omdurman bersama dengan 7,000 
mujahiddin ke Jebal Gedir, 400 batu ke selatan Khortoum. Di situlah dia 
dilahirkan dan dibesarkan. Kitchener menghantar 8,000 tenteranya untuk 
mengejar khalifah. Machine gun memuntahkan peluru dan para syuhada 
bergelimpangan di bumi. Wingale merasa gerun melihat tentangan yang 
diberikan oleh tentera Mahdi. Memandangkan bahawa usaha mempertahankan 
diri sudah mustahil dan jalan keluar sudah ditutup, khalifah memerintah 
sekalian amimya supaya turun dari kuda dan beliau duduk bersila di atas tikar 
sembahyang kulit biri-biri. Ini adalah amalan yang dibuat oleh ketua Arab 
apabila mereka tidak mahu menyerah diri. Beliau meletakkan menterinya di kiri 
kanan, amir-amir duduk di sekelilingnya dan pahlawan-pahlawan Islam 
berbaris di hadapannya. Di situlah mereka syahid dengan beraninya. 

Kekalahan Mahdi sedikit sebanyak adalah kerana kelemahan yang 
terdapat dalam harakahnya. Walaupun pengakuannya sebagai Imam Mahdi itu 
dapat diterima tanpa soal oleh pengikut-pengikutnya, konsep ini tidak diterima 
oleh orang-orang Islam di luar Sudan. Tidak dinafikan bahawa pengakuan itu 
dibuat dari hati yang ikhlas. Beliau mungkin dapat menarik banyak pengaruh 
jika beliau menganggap dirinya sebagai mujahid yang berani, sesungguhnya 

itulah sifat beliau yang sebenarnya. Kelemahan kedua bagi harakah (gerakan) itu 
ialah kegagalan untuk mendapatkan sokongan dari luar Sudan. Di dalam surat 
terakhir General Najmi kepada khalifah sebelum meninggal dunia, beliau 
mengakui bahawa orang Islam di luar Sudan tidak mengambil hirau tentang 
perjuangan Mahdi. Mereka sebaliknya bekerjasama dengan British dengan 
menyekat bantuan makanan kepada orang Islam, menyeludup senjata untuk 
British dan turut sama membunuh orang Islam di Sudan. 

Kelemahan yang ketiga ialah kerana negara Islam yang diasaskan oleh 
Mahdi tidak mengambil hal tentang pelajaran. Di dalam catatan sejarah tidak 
terdapat apa-apa pun tentang penubuhan sekolah dan institusi pengajian untuk 
mengajar islam dan semangat perjuangan Islam kepada ummat Islam. 
Perniagaan hamba tidak secocok dengan syari'ah tidak dihapuskan. Tingkah 
laku tentera Mahdi di Khortoum dan Omdurman banyak menunjukkan bahawa 
mereka kurang tahu tentang undang-undang kemanusiaan dalam jihad. Dalam 
banyak ini, faktor yang terbesarnya ialah kerana polisi memencilkan diri yang 
akhirnya menjadi malapetaka dan kekalahan. Al Mahdi dan Khalifahnya 
amatlah tidak mengambil tahu tentang perkembangan luar negeri. Pernah 
Khalifah menanyakan seorang tawanan Eropah yang bernama Slatin samada 
Perancis itu nama bagi satu puak atau pun apa. Jikalaulah beliau mempunyai 
maklumat yang cukup dan lengkap tentang perkembangan luar sudah tentulah 
beliau dapat meramalkan dengan realistik kekuatan musuh dan menyediakan 
pertahanan yang kuat dan bersungguh-sungguh. 

Walau bagaimanapun usaha gerakan Mahdi tidaklah sia-sia. Tidak ragu- 
ragu bahawa Muhammad Ahmad telah berjaya membangkitkan semangat jihad 
dan perjuangan Islam. Hingga sekarang Sudan adalah negara yang paling kuat 
Islam di dunia Arab. 

SHEIKH HASSAN AL BANNA 


suciku iiflisnn m Bnnnn 


Dalam tahun 1906, di sebuah bandar bernama Mahmudiah di Mesir, 
seorang putera telah dilahirkan. Putera inilah yang telah ditakdirkan Allah 
menjadi Mujahid yang paling hebat pernah wujud di dunia Arab dalam sejarah 
mutakhir ini. Beliau ialah Sheikh Hassan al Banna. Sheikh Hassan al Banna 
dibesarkan dalam keluarga yang amat kuat berpegang kepada Islam. 

Beliau pernah berkata: 

"Bapaku ialah Islam dan aku tidak mempunyai bapa melainkan Islam", 

Bapanya tidak kurang juga hebatnya dalam bidang keilmuan dan 
ketaqwaan. Beliau ialah pembaik jam yang mahir. Pekerjaan inilah yang menjadi 
sumber rezeki bagi menyara hidup keluarganya. Masa kerjanya ialah pada 
waktu malam. Pada siang harinya pula, dia menjadi Imam di salah sebuah 
masjid di kampungnya di mana dia mengajar prinsip-prinsip Islam dan 
berdakwah. Masa lapangnya dipenuhi dengan bertalaah di dalam khutub- 
khanahnya. Kegemarannya ialah Shariah sementara Muwatta' Imam Malik dan 
Musnad Imam Shafei menjadi kitab yang paling disukai. Beliau adalah 
pengarang kepada kitab Tafsir Musnad Imam Ahmad Ibn. Hambal. 

Sheikh Hassan al Banna berguru kepada bapanya sehingga dia berjaya 
menghafal seluruh Qur'an. Apabila Hassan al Banna meningkat remaja, bapanya 
mengizinkannya menggunakan khutub-khanahnya dan membaca buku-buku 
dalam simpanannya. Dengan cara inilah Hassan al Banna menerima pengajaran 
Islam yang tulen dari bapanya. Kemahiran Hassan al Banna dalam bahasa Arab, 
bahasa ibundanya amatlah mengkagumkan dan beliau tidak belajar sedikit pun 
bahasa asing. 

Semangat perjuangan Islam dan kepimpinannya jelas ternyata pada 
peringkat umur yang masih muda. Beliau dan abang kandungnya telah 
menubuhkan persatuan 'Amal Ma'aruf dan Nahi Munkar'. Beliau sendiri 
membuat risalah cetakan tangan yang melarang orang laki-laki memakai cincin 

emas dan pakaian sutera. Risalah-risalah ini dilekatkan di masjid-masjid dan 
dikirimkan kepada orang-orang ternama di seluruh bandar. Pada waktu 
berumur 12 tahun, Hassan al Banna sudah dilantik menjadi Imam Masjid dan 
melaungkan azan di atas menara. Subuh-subuh lagi, Hassan al Banna akan 
berjalan dari rumah ke rumah mengetuk pintu dan tingkap bagi membangunkan 
isi rumah dari tidur supaya berjemaah di masjid. Dia jugalah yang mengejutkan 
muazin dari tidur. Adalah menjadi amalan beliau berpuasa dalam bulan Rejab 
dan Syaaban di samping bulan Ramadhan. Beliau terus menerus mendalami 
ilmu Qur'an sama ada ketika berada di rumah, di sekolah maupun di tepi-tepi 
jalan. 


Apabila umurnya meningkat ke 16 tahun, bapanya menghantarnya ke 
Darul Ulum, sebuah maktab latihan perguruan di Kaherah. Sesampainya di 
sana, beliau terkejut melihat keruntuhan moral dan sikap acuh tak acuh orang 
Islam di sana. Di masa pengajiannya, seorang pengarang Arab Dr. Taha Husin 
telah menulis sebuah buku murtad yang bertajuk "Syair-Syair Di Zaman 
Jahiliyah' (On the Pre Islamic Poetry). Buku ini cuba menimbulkan keraguan 
terhadap kesahihan Qur'an dan Hadith. Pada masa itu juga, Sheikh Ali Abd. Ar 
Raziq menerbitkan sebuah buku yang bertajuk 'Islam dan dasar-dasar sebuah 
negara 1 . Buku ini memujuk ummat islam untuk mengamalkan sekularisma. 
Majalah-majalah dan suratkhabar-suratkhabar yang menegakkan slogan 'Mesir 
adalah sebahagian dari Eropah' membanjiri pasaran. Para nasionalis cuba 
memujuk dan mendesak kerajaan Mesir untuk pulang ke Tamaddun Firaun dan 
mencungkil adat-adat bangsa Mesir purba. Seruan kepada peniruan cara 
pembaratan Kamal Attaturk bertiup kencang dan tidak berhenti-henti. 

Hassan al Banna merasa sedih melihat sebahagian besar orang yang 
terhormat dan berpengaruh menyertai barisan modenis serta menyesatkan umat 
islam. Dalam keadaan sedih dan pilu, beliau cuba menenangkan hatinya dengan 
cara merapatkan diri kepada Sayyid Rashid Rida' serta murid-muridnya. Di 
sinilah titik permulaan tertubuhnya satu harakah Islam yang besar dan tersusun 
untuk menghancurkan Jahilliah Moden. Beliau mula mendidik orang ramai 
dengan penuh sabar tentang kepentingan Islam dalam hidup individu dan 
sosial. 

Sebelum meninggalkan maktab, setiap pelajar dikehendaki menulis 
sebuah karangan mengenai rancangan masa depan masing-masing. Hassan al 
Banna mencatitkan; antaranya: 

"Saya akan menjadi pembimbing dan guru. Walau sepanjang tahun, saya akan mengajar 
kanak-kanak sekolah, saya tidak akan lupa untuk mengajar bapa-bapa mereka tentang 
matlamat-matlamat Islam. Mungkin saya akan menggunakan cara penulisan, syarahan, 
perjumpaan, dan lawatan ke sana sini. Dalam mengajar murid-murid, saya akan hadapi 
mereka dengan semangat kesyukuran dan pengharapan. Dalam tugas yang satu lagi, 
saya akan hadapi dengan kesabaran dan pengorbanan. Semangat-semangat ini adalah 

mustahak bagi Mujahiddin dan kunci bagi kejayaan mereka. Mujahid-mujahid mestilah 
membuat kajian yang mendalam tentang individu-individu yang mendokong perjuangan 
Islam dan tentang penyokong-penyokong perjuangan Islam. Peribadi Mujahid mesti 
ditempa supaya tahan lasak dan biasa dengan kesusahan, Sesungguhnya saya 
menyerahkan nyawa saya kepada Allah. Inilah perjanjian saya dengan Allah dan tidak 
mungkin diubah. Hanya Allah yang mengetahui. Saya harap guru saya menjadi 
saksinya. Sesungguhnya sesiapa yang memenuhi janjinya dengan Allah akan mendapat 
ganjaran yang besar . 1119 

Hassan al Banna lulus dan meninggalkan Darul Ulum pada tahun 1927 
semasa umurnya 21 tahun. Beliau adalah pelajar yang pintar dan mendapat 
tempat pertama dalam kelasnya. 

Setelah beberapa bulan mengajar di Ismailia, di sebuah sekolah menengah 
rendah Kerajaan, beliau dengan rasminya menubuhkan Harakah Islamiah "Al- 
Ikhwanul Muslimin." Beliau didokong oleh enam orang pengikut dan pelajar- 
pelajar yang setia. Hassan al Banna mula mengunjung ke sebuah kedai kopi 
yang besar di mana beliau mengambil kesempatan bersyarah tentang azab 
neraka dan nikmat syurga. Syarahan beliau ini menikam lubuk hati pendengar- 
pendengar dan cukup untuk menyedarkan orang yang degil. Pada sebelah 
petang beliau pergi ke zawiyah sufi yang berhampiran untuk menunaikan 
sembahyang sebelum beliau menyambung balik syarahan dan dakwah di kedai 
kopi. Inilah cara beliau berdakwah dan mendidik orang ramai hingga ke larut 
malam. Pada cuti musim panas, beliau menjelajah seluruh Mesir sama ada 
dengan berjalan kaki atau menaiki keretapi buruk kelas ketiga yang penuh sesak. 
Beliau tidak melalui kampung-kampung dan bandar-bandar begitu sahaja 
melainkan beliau berhenti dan bermalam, menerangkan Islam kepada orang 
kampung di masjid-masjid dan di rumah-rumah. 

Sheikh Hassan al Banna memang banyak dianugerahkan dengan 
kelebihan untuk menjalankan tanggungjawab Islam. Beliau bukan sahaja 
mempunyai fikiran yang tajam malah beliau juga mempunyai tubuh badan yang 
sihat dan gagah. Tubuhnya rendah sedikit tetapi kacak dan cergas. Di sepanjang 
hidupnya beliau dikurniakan Allah dengan kesihatan yang amat baik, dengan 
tenaga dan ketahanan yang tidak mengenal lelah. Bagi orang Arab, tiadalah 
benda yang paling menyentuh hati mereka melainkan syarahan yang baik dan 
ini dimiliki oleh Hassan al Banna. Serendah-rendah buruh dan setinggi-tinggi 
ulamak mengelilinginya untuk mendengar syarahannya yang bertenaga dan 
dengan peribadinya yang mempesonakan. 


19 The Moslem Brethen. Ishak Musa Husaini, p. 7-8 

Dalam tahun 1933, Ibu Pejabat Ikhwan dipindahkan dari Ismailia ke 
Kaherah. Dalam masa tiga tahun selepas itu. Harakah Ikhwanul Muslimin 
memberi penekanan yang berat dalam mendidik umat islam supaya menghayati 
islam. Cara yang digunakan ialah dengan membina dan menggerakkan masjid- 
masjid, mendirikan sekolah-sekolah dan pusat-pusat kebajikan di seluruh Mesir. 
Pemuda yang dahulunya menggerakkan muazzin dari tidur kini menggerakkan 
umat islam di seluruh Mesir. Apa yang dibuat olehnya tidak terbuat oleh ulamak 
besar di Al Azhar. Kota Kaherah bergelumang dengan maksiat. Umat Islam 
malu untuk sembahyang di tempat lapang. Murid-murid di sekolah belajar 
membenci sebarang perkara yang bersangkutan dengan Islam. Di kota raya ini 
jugalah Hassan al Banna berjaya mengajak beratus-ratus pelajar berpendidikan 
Barat kepada menyintai Islam dan menjadi muridnya yang gigih berjuang. 

Di bawah ini dicatitkan kata-kata Hassan al Banna yang menjadi asas 
kepada prinsip perjuangan harakah Ikhwanul Muslimin: 

1. Apabila saudara mendengar azan, bangunlah sembahyang serta merta walau 
bagaimana keadaan sekalipun. 

2. Bacalah Quran, atau tatapilah buku-buku atau pergilah mendengar 
perkara-perkara yang baik ataupun amalkanlah zikrullah. Janganlah sama sekali 
saudara membuang masa walaupun sedikit dengan membuat perkara-perkara 
yang berfaedah. 

3. Berusahalah seberapa daya untuk bertutur dalam bahasa Arab yang betul, 
kerana bahasa Arab yang betul itu adalah satu syiar agama Islam. 

4. Janganlah banyak ketawa, kerana hati yang sentiasa berhubung 
dengan Allah itu selalunya tenang dan tenteram. 

5. Janganlah banyak bertengkar dalam apa perkara jua pun kerana 
pertengkaran yang kosong itu tidak memberi apa-apa kebaikan. 

6. Janganlah bergurau, kerana umat yang sedang berjuang itu tidak mengerti 
melainkan bersungguh-sungguh dalam sebarang perkara. 

7. Janganlah saudara bercakap lebih nyaring daripada yang dikehendaki oleh 
para pendengar kerana yang demikian itu adalah suatu rasmi yang sia-sia malah 
menyakiti hati orang lain. 

8. Jauhilah daripada mengumpat peribadi-peribadi orang, mengencam 
pertubuhan dan janganlah bercakap melainkan dengan apa-apa yang boleh 
memberi kebajikan. 

9. Berkenal-kenallah dengan tiap-tiap saudara Ikhwan Mus l imin yang 
saudara bertemu sekalipun ia tidak meminta hendak berkenalan, kerana asas 
pergerakan kita ialah berkasih sayang dan berkenal-kenalan. 

10. Kewajipan-kewajipan kita lebih banyak daripada masa yang ada pada kita. 
Oleh itu tolonglah saudaramu sendiri tentang tatacara bagaimana hendak 
menggunakan masanya dengan berfaedah dan jika saudara mempunyai tugas 
sendiri maka ringankanlah perlaksanaannya. 

Al Ikhwanul Muslimun memberi kuasa penuh kepada ketuanya yang 
juga pengasas kepada pergerakan tersebut. Tidak terdapat seorang raja pun yang 
ditaati tanpa dipersoal seperti yang dilakukan oleh ahli-ahli Ikhwan terhadap 
Hassan al Banna. Sheikh Hassan al Banna bercita-cita untuk menjalankan 
tanggungjawabnya ke seluruh Mesir. Matlamatnya ialah menukar secara 
menyeluruh masyarakat Mesir kepada masyarakat yang berlandaskan Syariah 
Islam. 


Dalam tahun 1936, kegiatan Al Ikhwanul Muslimin mula diambil 
perhatian oleh pemerintah. Sheikh Hassan al Banna telah mengutus sepucuk 
surat kepada raja Farouk dan menteri-menterinya, menyeru mereka untuk 
membuang undang-undang Barat dan menjalankan undang-undang Islam. 
Beliau juga menyuruh mereka menunjukkan contoh yang baik kepada Umat 
Islam di Mesir dengan cara: 

1. Mengharamkan pergaulan bebas antara perempuan dan lelaki, 

2. Mengharamkan meminum arak di upacara-upacara rasmi, 

3. Janganlah mereka berjudi khususnya di tempat-tempat judi, 

4. Mereka hendaklah berhenti dari berjudi lumba kuda, 

5. Mereka hendaklah berhenti dari bersuka-suka di kelab-kelab malam dan 
panggung wayang, 

6. Mereka hendaklah berhenti dari mempamirkan tubuh badan anak-anak dan 
isteri-isteri mereka dalam surat khabar, 

7. Mereka hendaklah mendirikan sembahyang, 

8. Mereka hendaklah bercakap Arab, menggantikan percakapan Inggeris 
dan Perancis, 

9. Mereka hendaklah berhenti dari menggunakan pengasuh Inggeris untuk 
menjaga anak-anak mereka dan 

10. Mereka hendaklah berhenti dari menghantar anak mereka ke sekolah 
asing. 20 

Dari semua aspek kegiatan dalam harakahnya Hassan al Banna cukup 
menekankan soal mendidik generasi yang sedang meningkat naik ke Mesir. 
Berulang kali Hassan al Banna mendesak kerajaan untuk menyusun semula 
sekolah-sekolah yang ada berdasarkan Islam. Mengharamkan sistem pendidikan 
bercampur antara lelaki dan perempuan dan menyediakan sukatan pelajaran 
yang berbeza. Pelajaran sains juga mestilah dibersihkan dari fahaman 
materialistik. Dengan cara ini umat islam di Mesir akan dapat manfaat dari 
semua ilmu yang ada sementara dapat menyisihkan diri mereka dari kesan- 
kesan negatif. 

Seperti Jamalludin al Afghani yang muncul sebelumnya, Sheikh Hassan al 
Banna berpendapat bahawa adalah mustahil bagi sebuah masyarakat Islam 

20 Sayings of Shaheed Hassan al Banna - Muslim News International. p24 

dapat berkembang maju selagi mereka dijajah oleh kuasa asing yang jahat. Oleh 
itu, Hassan al Banna memberi satu fatwa bahawa ummat Islam mestilah berjihad 
melawan penjajah Inggeris dari sudut ekonomi dan politik. Hassan al Banna 
menegaskan bahawa penjajah Inggeris mestilah melepaskan pegangan ke atas 
Terusan Suez. Hassan al Banna bencikan zionisme dan prinsip-prinsipnya serta 
berazam untuk memerangi musuh Allah itu sehingga titisan darah yang 
terakhir. Dalam peperangan dengan Israel pada tahun 1948, tidak terdapat 
seorang tentera Arab pun yang berperang seberani pasukan sukarela Al 
Ikhwanul Muslimin. Tidak pernah Israel bertembung dengan lawan yang begitu 
pahit dan menggerunkan. 

Apabila harakah Al Ikhwanul Muslimin bertambah terkenal dan 
berpengaruh, rejim yang ada mula menganggap harakah Islam itu sebagai 
subversif yang mengancam negara. Dalam tahun 1948, kerajaan Mesir tunduk 
kepada Inggeris dan mengharamkan harakah Al Ikhwanul Muslimin. Beribu- 
ribu ahli Ikhwan dihumban ke dalam penjara serta harta benda mereka 
dirampas. Dua bulan kemudiannya Sheikh Hassan al Banna ditembak mati oleh 
seorang penembak yang tidak dikenali di jalan raya Kaherah . 

Syahidlah ketua yang mereka cintai. Tetapi ini tidak menggugat harakah 
itu malah lebih menyuburkan lagi semangat mereka. Al Ikhwanul Muslimin 
terus berkembang maju tidak dapat dibendung oleh sesiapa. 

Dalam tahun 1954, sekali lagi Al Ikhwanul Muslimin dizalimi. Nasser 
yang berkuasa atas bantuan Ikhwan bertindak memburu ahli ahlinya. Tindakan 
itu berjalan hingga ke hari ini. Dari kanak-kanak hingga ke akhir hayatnya, 
Hassan al Banna telah memberi semua kemahirannya, pemikirannya, masanya, 
tenaganya, harta bendanya dan akhir sekali nyawanya pada jihad fisabilillah. 
Boleh dikatakan dia menyerahkan semua sekali yang ada pada dirinya untuk 
perjuangan Islam. Dialah syahid yang sebenarnya, syahid yang tinggi 
martabatnya. Moga-moga Allah merahmatinya dan menempatkan rohnya yang 
mulia itu di tempat yang bahagia. Mudahan-mudahan perjuangannya terus 
hidup dan dapat membakar semangat perjuangan Islam kepada kita semua. 

Pada akhir Perang Dunia Pertama, pengaruh Ikhwan amat besar di 
seluruh Mesir sehingga harakah itu boleh disebut sebagai kerajaan dalam 
kerajaan. Boleh dikatakan jarang sekali terdapat bandar besar atau kecil yang 
tidak mempunyai cawangan Al Ikhwanul Muslimin. Sekolah-sekolah, masjid- 
masjid dan pusat-pusat kebajikan Ikhwan memenuhi seluruh Mesir. Majalah, 
risalah, surat khabar dan buku-buku mereka tersebar luas. Pengaruh Ikhwanul 
Muslimin tersebar luas hingga keluar negara Mesir. Pemuda-pemuda di negara- 
negara orang Islam mula mengharapkan panduan dari Hassan al Banna. Cabang 

Ikhwanul Muslimin ditubuhkan di Syria, Lubnan, Jordan, Palestine, Maghribi, 
Iraq dan Sudan. 

AL IKHWAN AL MUSLIMIN 


m iKiiuinn m musumm 


Selepas Perang Dunia Yang Pertama, kumpulan yang berhaluan ke barat 
bergerak begitu hebat sekali di Mesir. Kebangkitan nasionalisme di dunia Islam 
mencapai puncaknya dengan penggulingan sistem Khalifah Islam Uthmaniah di 
Turki oleh Kamal Atarturk. Pergerakan Pembebasan Wanita Mesir menjadi 
bertambah kuat apabila wanita kelas atasan Mesir memberontak; enggan 
memakai purdah. Mereka memakai fesyen Eropah, menghadiri temasya sosial 
yang bercampur bebas antara lelaki dan perempuan, sama ada secara tertutup 
ataupun terbuka. Mereka juga mendesak supaya wanita mempunyai hak yang 
setaraf dengan lelaki di dalam soal kemasukan ke universiti. Semuanya ini 
berlaku di waktu Hassan Al Banna sedang belajar di Darul Ulum. Di dalam 
catatannya, Hassan Al Banna mencatitkan rasa kebimbangan beliau serta 
rakannya terhadap perkembangan ini. 

" Hanya Allah yang mengetahui berapa malamkah kita berbincang tentang keadaan 
negara dan hubungannya dengan segala lapangan hidup rakyat. Apakah kesan dari 
penyakit masyarakat dan bagaimana untuk menyelesaikannya? Kami berbincang dengan 
penuh perasaan sehingga menitiskan airmata. Sebelum kami membuat sebarang 
keputusan, kami berbincang dengan panjang lebar sekali, tetapi alangkah terkejutnya 
kami apabila kami bandingkan keadaan ini dengan mereka yang tidak kisah kepada apa- 
apa, yang asyik bersenang-senang di kedai kopi. " 21 

Dalam catitan yang sama, Sheikh Hassan Al Banna mengakui bahawa 
keputusan menubuhkan Jamaah Ikhwanul Muslimin adalah ekoran dari 
pemerhatian beliau terhadap kejahilan Ummat Islam terhadap Agama mereka. 
Beliau menganggap bahawa masjid dan khatib khutbah sahaja tidak cukup 
untuk menyelesaikan masalah ini. Ulamak-ulamak yang ada tidak terdaya untuk 
menahan serangan dari puak Modenis selain dari melabelkan mereka murtad. 
Yang malangnya terdapat juga manusia yang digelar 'ulamak' tetapi terlalu 
mudah untuk bertolak ansur dengan pemerintah dari segi prinsip agama dengan 


21 The Moslem Brethen, Ishak Musa Husaini op cit p. 7 

tujuan untuk memuaskan hati taghut-taghut ini. Ulamak Kaherah jatuh ke 
lembah yang paling menghinakan apabila mereka menyetujui fatwa yang diberi 
oleh Rektor Universiti al Azhar bahawa Raja Farouk adalah layak untuk 
memerintah dan layak digelar Khalifatul Mu'min atas alasan "beliau adalah 
seorang Islam dan datang dari keturunan Rasulullah S.A.W.". 

Dengan tekad bersungguh-sungguh dan sedaya upayanya Sheikh Hassan 
al Banna terus menubuhkan pergerakan Islam Ikhwanul Muslimin demi untuk 
menyelesaikan nasib yang malang itu. Ikhwanul Muslimin ditubuhkan dalam 
tahun 1928, sebaik sahaja beliau keluar dari Darul Ulum. Pemimpin-pemimpin 
Islam yang terkenal seperti Jamaluddin Al-Afghani, Sheikh Muhammad Abduh 
dan Sayyid Rashid Ridha' lebih mengutamakan penulisan dan dakwah syarahan 
dalam aktivitinya. Apa yang dilakukan oleh Hassan al Banna agak berbeza. Pada 
awal-awal lagi Sheikh Hassan Al Banna bercita-cita untuk menubuhkan satu 
harakah Islam yang syumul yang akan membimbing seluruh generasi dengan 
prinsip-prinsip Islam yang menyentuh semua aspek hidup seperti politik, 
ekonomi dan sosial. 

Al Ikhwanul Muslimin adalah satu harakah yang tersusun rapi dengan 
ahlinya yang dibahagikan kepada peringkat-peringkat tertentu. Terdapat ahli 
peringkat pertama, peringkat kedua, penyokong dan pekerja. Seseorang itu tidak 
dinaikkan peringkatnya sebelum diberi ujian tertentu. Apabila ahli sudah 
dianggap aktif, mereka akan dipanggil dalam mesyuarat khas, di mana Sheikh 
Hassan al Banna sendiri yang menjadi ketuanya. Bagi mengendalikan ahli, 
mereka dibahagikan kepada nukleus, sel, usrah dan barisan. Apabila cawangan- 
cawangan bertambah, satu unit pentadbiran ditubuhkan dengan ahlinya dipilih 
khas oleh Muktamar (General Assembly). Markas akan menerima tentang 
maklumat semua kegiatan ahli 10 hari sebelum Muktamar. 

Di Muktamar, semua cawangan menghantar wakil masing-masing. 
Persetujuan Markas Pusat diperlukan untuk meluluskan satu-satu keputusan 
yang dipersetujui oleh Muktamar Cawangan. Markas Pusat juga berkuasa untuk 
meluluskan atau menahan penubuhan sesuatu cawangan atau Jawatankuasa 
Tadbir. Untuk melicinkan lagi operasi, Jawatankuasa Pusat menubuhkan 
Jawatankuasa Kecil bagi department-department tertentu seperti kebajikan 
masyarakat, hubungan dengan Dunia Islam dan lain-lain. Di Kaherahlah 
letaknya Markas Pusat. Jawatankuasa Pusat terdiri dari 100 orang Jawatankuasa 
Pengasas dan 12 orang penasihat, yang dilantik sendiri oleh Hassan al 
Banna dari Jawatankuasa Pengasas. Setiap ahli membuat bai'ah atau sumpah 
setia. Mereka bersumpah untuk melindungi saudara-saudara Ikhwan hatta 
dengan mengorbankan nyawa mereka sendiri, disamping menaruh kepercayaan 
dan ketaatan dengan lapang dada terhadap ketua mereka. Mereka sanggup 
menerima perintah walaupun bercanggah dengan kehendak mereka. Di setiap 

perjumpaan mereka akan memperbaharui sumpah mereka dan 
mengulangi " Sami' na wa Ata' na 

Hassan al Banna mengetahui dengan terperinci ahli-ahli yang aktif dan 
dipercayai. Mereka ini dikehendaki merekodkan aktiviti-aktiviti harian mereka 
termasuk penghafalan Qur'an serta kehadiran mereka pada sembahyang 
berjema'ah. Mempelajari Al Qur'an, Hadith dan Syari'ah diwajibkan ke atas 
mereka. Mereka diajar menggunakan bermacam-macam senjata dan pertolongan 
cemas. Pada akhir pengajian mereka akan diperiksa apa yang telah mereka 
pelajari. Satu perjumpaan diadakan dua tahun sekali diperingkat cawangan 
apabila diarah oleh Hassan al Banna. 

Di dalam tulisannya, Sheikh Hassan al Banna memegang teguh kepada 
beberapa prinsip. Pertamanya beliau melarang keras ahlinya menjadikan 
Ikhwanul Muslimin sebagai tempat medan percanggahan pendapat. Dalam soal 
ini, Hassan al Banna mengikut nasihat dari seorang ketua sufi di masa ia masih 
berada di bangku sekolah. Ketua sufi itu telah menasihatkan muridnya supaya 
jangan berbalah dalam perkara-perkara yang kecil dan jangan menggunakan 
kalimah-kalimah orang-orang atheist, murtad dan mission kristian di khalayak 
ramai. 

"Buatlah perkara ini semasa kamu berbincang dan bermusyawarah sesama kamu. Di 
hadapan orang-orang kampung, gunakanlah perkataan yang berkesan yang dapat 
membimbing mereka kepada Islam". 

Yang keduanya, Hassan al Banna begitu kurang mempercayai kalangan 
orang-orang kaya terkenal yang ingin menyertai Ikhwan. Pada anggapan beliau, 
mereka berbuat demikian mungkin untuk kepentingan diri atau mencari 
kepentingan dunia. Di dalam penulisan beliau dan pengikutnya terdapat 
penekanan tentang kepentingan membentuk harakah secara beransur-ansur. 
Sesebuah harakah itu mestilah mendapat sokongan orang ramai yang kuat 
sebelum dapat menggantikan kerajaan yang ada. Massa mestilah diberi dengan 
cukup prinsip-prinsip perjuangan Islam. Al Ikhwan dapat menjalankan 
programnya hasil dari kekuatan iman dan prinsip-prinsip Islam yang tulen, 
perpaduan dan Ukhuwah Islamiah di kalangan ahli-ahli harakah dan 
penyokong. Al Ikhwan berpendapat bahawa kekuatan hanya perlu digunakan 
apabila semua cara lain gagal. Di dalam ucapan dan tulisannya, Sheikh Hassan 
al Banna menafikan bahawa Ikhwan mahu mengadakan Revolusi bunuh 
membunuh atau Coup d'etat. Tidak juga ia mengatakan langkah tersebut sebagai 
berkesan. 

Aktiviti asas bagi Al Ikhwan ialah soal tarbiyyah dan pembukaan sekolah- 
sekolah yang bermacam jenis. Berulang kali Al Ikhwan menyeru kepada 

Kerajaan Mesir supaya mengambil berat tentang pengajaran agama dan prinsip- 
prinsip akhlak yang mulia kepada generasi muda yang sedang meningkat umur 
di sekolah-sekolah umum. Program persekolahan yang dilaksanakan sepatut- 
nya mempunyai empat matlamat: 

1. Menyebarkan prinsip Agama Islam. 

2. Menaikkan taraf moral yang tinggi. 

3. Kemegahan terhadap tamaddun Islam. 

4. Menyediakan pakar-pakar di dalam semua bidang sains untuk 
membantu kebangkitan Islam di Mesir. 

Di dalam kurikulum sekolah, al Ikhwan menyeru supaya pemerintah 
memberi perhatian yang istimewa kepada sejarah Islam dan Tamaddun Islam. 
Mereka juga mendesak supaya mata pelajaran Islam diwajibkan di universiti- 
universiti. Guru-guru yang tidak berakhlak, tidak mengambil berat tentang 
Islam serta tidak jujur dalam usaha-usaha untuk memperbaiki negara hendaklah 
dipecat. Sekolah-sekolah yang bercampur antara lelaki dan perempuan 
hendaklah diharamkan. Inilah antara contoh dan peranan aktif yang dimainkan 
oleh Al Ikhwan. 

Di Markas Pusat, sebuah Jawatankuasa Khas mengenai penubuhan 
sekolah-sekolah diadakan. Sekolah-sekolah rendah, menengah, teknik yang 
ditubuhkan adalah lain dari sekolah-sekolah swasta serta lain dari segi 
penekanan prinsip Islam terhadap murid-murid. Untuk menghapuskan buta 
huruf, Ikhwan menubuhkan beberapa sekolah percuma untuk pekerja-pekerja 
dan orang-orang kampung. Pada siang hari terdapat kelas menghafal Qur'an 
sementara di malam harinya terdapat kursus-kursus untuk pemuda yang tidak 
berpeluang belajar pada siang hari. Kelas bimbingan bagi membantu mereka 
yang gagal dalam peperiksaan juga diadakan di sebelah malam. Guru-guru yang 
mengajar terdiri dari pelajar-pelajar universiti yang telah dilatih khas. Mereka 
juga membuka sekolah "Ummul Mu'minin" bagi Muslimat Ikhwan. Itulah 
contoh-contoh betapa beratnya perhatian yang diberikan oleh Ikhwanul 
Muslimin terhadap pendidikan sehingga boleh dikatakan tiada satu pun 
cawangan Ikhwan yang tidak mempunyai sekolah sendiri. 

Dari segi kebajikan masyarakat, Ikhwan memberi bermacam-macam 
perkhidmatan. Mereka menubuhkan persatuan untuk meningkatkan taraf 
kehidupan serta memajukan kampung-kampung di Mesir. Salah seorang ahli 
Ikhwan al Muslimin mendirikan sebuah ladang contoh di atas tanahnya. Di 
kampung yang lain Ikhwan membina 4 buah kubur untuk digunakan oleh 
mereka yang miskin. Di tempat lain pula, Ikhwan menjamu 200 orang miskin 
tiap-tiap hari sepanjang bulan Ramadhan, cawangan-cawangan Ikhwan 
berlumba-lumba dalam memberi sedekah kepada orang-orang miskin, 
mengadakan bekalan letrik ke kampung-kampung dan memungut derma di 

bulan Ramadhan. Cawangan-cawangan Ikhwan berlumba-lumba dalam 
memberi sedekah di bulan Ramadhan. Setengah dari ahli Ikhwan menjadi hakim 
bagi menyelesaikan perselisihan-perselisihan yang berlaku di kampung- 
kampung. Mereka membuat bandan bagi mereka yang tidak berumah dan anak- 
anak yatim supaya pekerjaan yang sesuai dapat disediakan kepada mereka 
sejajar dengan umur mereka. Orang-orang cacat dan orang-orang sakit juga 
mendapat pertolongan dan segi sara hidup. 

Masjid-masjid dibina di seluruh negara. Setengah kalangan mewakafkan 
tanah, sementara yang lain membiayai pembinaannya. Boleh dikatakan semua 
cawangan Ikhwan mempunyai masjidnya sendiri. Ikhwan juga mengambil berat 
tentang kesihatan masyarakat. Untuk mencapai matlamat tersebut mereka 
mendirikan hospital serta gedung-gedung ubat di kebanyakan tempat untuk 
merawat pesakit-pesakit. Kemuncak kejayaan Ikhwan ialah dengan terdirinya 
sebuah Klinik Ikhwan di Tanta di mana beribu-ribu pesakit dirawat dalam 
setahun. 

Untuk menyebarkan prinsip perjuangan Islam, Ikhwan sangat aktif dalam 
bidang penerangan. Mereka menerbitkan akhbar harian dan lebih dari sedozen 
majalah. Diantaranya ialah majalah bulanan Al Manar, Mingguan Al-Taaruf, Al 
Shu'a, Al Nadhir, Ash-Shihah, Al Mabahith, Al Da'awah dan Al Muslimun. 
Akhbar harian mereka mendapat langganan yang paling laris dari semua 
keluaran. Ini adalah kerana matlamat-matlamatnya: 

1. Menerangkan Islam sebagai agenda dan sistem hidup yang paling bagus, 
disampaikan dengan cara yang paling sesuai untuk zaman moden. 

2. Mematahkan serangan-serangan yang dihalakan kepada Agama Islam. 

3. Mendamaikan perselisihan pendapat diantara Mazhab-mazhab Islam demi 
untuk perpaduan Ummat Islam. 

Tulisan Sheikh Hassan al Banna dikeluarkan tiap-tiap hari dalam akhbar 
Ikhwan. Tulisannya amat bernas dengan ayat-ayat Qur'an, Hadith Rasulullah 
S. A. W. dan syair-syair Arab Klasik. Antara tajuknya termasuk: 

1. Program Ikhwan; 

2. Perkembangan dan matlamat perjuangan Islam; 

3. Bagaimana kita menarik manusia ke jalan Allah; 

4. Menuju ke cahaya; 

5. Matlamat dan prinsip kita; 

6. Ke mana kita ajak manusia; 

7. Harakah Kita; 

8. Antara Hari ini dan Hari Esok; 

9. Risalah Jihad; 

10. Untuk mu Pemuda; 

11. Ikhwan Muslimin dibawah Panji-panji Qur'an; 

12. Tanggungjawab Muslimat; dan 

13. Program Rohani. 

Buku-buku yang ditulis oleh Ikhwan yang lain termasuk: 

1. Ikhwanul Muslimin di mata dunia; 

2. Palestin dan Afrika Utara; 

3. Keruntuhan Tamaddun Barat Moden; dan 

4. Islam terus melangkah ke hadapan. 

Ikhwan juga mengeluarkan risalah-risalah dan riwayat hidup Hassan al 
Banna. Penerbitan ini bukan sahaja popular di Mesir malah ianya terkenal 
diseluruh negara-negara yang berbahasa Arab. Tidak terdapat satu pun 
pergerakan Islam di negara Arab di zaman moden ini yang dapat menghasilkan 
minat orang yang begitu kuat terhadap perjuangan Islam serta mendidik mereka 
dengan semangat Islam. Ini semua adalah kesan dari tulisan-tulisan yang gagah 
yang ditulis oleh Penulis-penulis Muslimin dan Muslimat Ikhwanul Mus l imin. 

Daripada awal lagi, Ikhwan menerima Muslimat menyertai harakahnya. 
Sayap Muslimat Ikhwanul Muslimin mempunyai dasar perjuangan yang sama 
dengan Muslimin walaupun terdapat sedikit ubah suai untuk memenuhi sifat 
kewanitaan Muslimat. Penekanan yang berat diberi untuk menghasilkan 
individu-individu Muslimat yang mulia, berakhlak dan suci, Aktiviti Muslimat 
berkisar pada pendidikan dan kebajikan masyarakat berdasarkan Islam. 

Di antara ciri yang menonjol bagi Harakah Ikhwanul Muslimin ialah 
penekanannya yang berterusan terhadap kepentingan JIHAD. Jihad yang diajar 
oleh Ikhwan ialah Jihad yang difahami oleh semua orang Islam iaitu Jihad yang 
tidak mempunyai sebarang unsur tolak ansur. Bukannya konsep JIHAD yang 
direka-reka oleh Puak Modernist. Ikhwan menganggap bahawa ibadat dan amal 
soleh seseorang Islam itu sia-sia jika ia tidak bersedia untuk mengorbankan 
nyawanya demi untuk mempertahankan Agama Islamnya. Bersedia untuk mati 
tanpa mengharapkan sebarang balasan dunia melainkan semata-mata cintakan 
Allah dan hari akhirat. Al Ikhwanul Muslimin menaikkan semangat Jihad 
dengan cara menggalakkan pemuda Islam melakukan latihan menguatkan 
tubuh badan untuk persediaan perang. Mereka juga mempunyai minat yang 
besar terhadap pergerakan pengakap. Akhirnya mereka menubuhkan Unit 
tentera mereka sendiri untuk mempertahankan harakah apabila diperlukan. 

Sheikh Hassan al Banna berkali-kali mengajak orang kampung supaya 
berjihad menumpas penjajah British dan menghalau mereka selama-lamanya 
dari Mesir. Beliau tidak bertolak ansur langsung dalam masalah ini dan beliau 
tidak mempercayai langsung pendapat dan fikiran bahawa masalah ini dapat 
diselesaikan melalui perbincangan dan mesyuarat yang tidak membawa 

kemana-mana. Di dalam peperangan Palestin pada tahun 1948, pasukan 
sukarelawan Ikhwan Mus l imin adalah pasukan yang paling berani berperang di 
pihak Arab. Apabila Bangsa-Bangsa Bersatu mengiktiraf penubuhan negara 
Yahudi di Palestin, Sheikh Hassan al Banna menyeru semua negara Islam 
meninggalkan Bangsa-Bangsa Bersatu dan berjihad menentang Yahudi. 

Sheikh Hassan al Banna dan penyokongnya dengan terang-terang dan 
berani melaungkan bahawa Islam sajalah agama yang terbaik dan penyelesai 
kepada semua masalah yang dihadapi oleh Mesir. Matlamat lkhwanul Muslimin 
ialah untuk mendirikan masyarakat dan negara Islam di mana Syariah Islam 
menjadi undang-undang negara. Hassan al Banna berkata: 

"Kita tidak akan berdiam diri dan bersenang hati atau berhenti selagi Qur'an benar- 
benar menjadi perlembagaan negara. Kita akan hidup untuk mencapai matlamat ini atau 
mati dalam usaha melaksanakannya ". 

Al lkhwanul Muslimin tidak berpuas hati dengan undang-undang negara 
yang hanya meletakkan Islam sebagai Agama Negara. Mereka mendesak supaya 
undang-undang Islam dijalankan sepenuhnya dimana kerajaan dan rakyat 
tunduk kepada undang-undang Allah.Sheikh Hassan al Banna berkata dalam 
satu ucapannya: 

'Al lkhwanul Muslimin memegang sikap bahawa Islam mempunyai implikasi yang 
ketara dan menyeluruh. Islam mengawal semua tingkah laku individu dan masyarakat. 
Setiap sesuatu mestilah tunduk di bawah undang-undangNya dan mengikut ajaranNya. 
Sesiapa yang menurut Islam dari segi Ibadat saja tetapi meniru orang kafir dalam semua 
hal lain boleh dianggap sama taraf dengan orang kafir". 

Di dalam jawapan kepada salah seorang pemimpin politik di zamannya, 
beliau berkata: 

"Kami mengajak kamu kepada Islam, ajaran Islam, undang-undang Islam dan petunjuk 
Islam. Kalau ini dianggap politik oleh kamu maka inilah politik yang kami perjuangkan" . 

Oleh kerana Demokrasi tulen tidak wujud di Mesir, Hassan al Banna 
memerintahkan supaya semua parti politik dibubarkan termasuk Sistem 
Parlimen kerana ini semua tidak menghasilkan apa-apa melainkan keruntuhan 
moral dan perebutan kuasa. Hassan al Banna dan pengikutnya berkeyakinan 
bahawa tidak ada satu pun parti politik Mesir yang wujud di zaman Raja Farouk 
benar-benar ingin melaksanakan undang-undang Islam atau cinta kepada Islam, 
lkhwanul Muslimin bercita-cita untuk menubuhkan sebuah negara Islam Mesir 
yang kuat dan memansuhkan semua parti-parti yang ada. Begitulah tegasnya 
sikap Al lkhwanul Muslimin sehinggakan menjadi syarat bagi sesiapa yang 

ingin menjadi ahli harakahnya berhenti dari menjadi ahli sebarang parti politik 
yang ada di Mesir pada zaman Raja Farouk. 

Walaupun al Ikhwanul Muslimin menyokong Nasionalis Arab Sekular 
dalam soal membebaskan Mesir dari belenggu Penjajah dan kesatuan Arab, ini 
bukanlah menjadi matlamat tetapi cara sahaja. Menyatukan bangsa Arab adalah 
langkah pertama kepada penyatuan Ummat Islam di negara Arab. Bebas dari 
penjajahan bermakna Ummat Islam mempunyai kesempatan untuk 
menubuhkan sebuah negara Islam. 

Malangnya apabila tergulingnya Raja Farouk dalam Revolusi 23hb. Julai 
1952, negara Mesir ditukar kepada sebuah Negara Nasionalis Sekular tulen serta 
terus melanjutkan polisi membaratkan Mesir seperti yang dibuat oleh 
pemerintah dahulu. Masa telah membuktikan bahawa pemerintah yang baru 
adalah sama ganasnya terhadap pergerakan Islam seperti pemerintah yang dulu 
juga malah mereka lebih tamak, zalim dan gila kuasa. 

Al Ikhwanul Muslimin bukan mahukan kuasa untuk kepentingan diri 
sendiri, malah mereka berjanji berkali-kali untuk menyokong sesiapa yang 
memerintah asalkan undang-undang Islam dijalankan. Semua ini ditolak mentah 
oleh diktator Tentera yang baru berkuasa itu. Presiden Gamal Abdul Nasser 
pernah berkata: 

"Saya telah bertemu dengan Ketua Penasihat Ikhwanul Muslimin yang telah membuat 
beberapa tuntutan kepada saya. Perkara pertama yang dia mahu ialah semua wanita 
diwajibkan menutup aurat. Dia juga mendesak supaya ditutup semua panggung wayang 
dan tempat pementasan. Dengan lain perkataan dia mahu supaya hidup kita gelap dan 
mendung. Sudah tentulah menjadi perkara mustahil untuk kita melaksanakannya " . 

Percubaan untuk membunuh Presiden Gamal Abdul Nasser pada December 
1954 menjadi alasan yang baik yang ditunggu-tunggu oleh kerajaan untuk 
menghancurkan Ikhwan al Muslimin. Ikhwan telah dituduh melakukan 
penembakan itu walaupun Ikhwan berkali-kali menafikannya. Beribu-ribu 
anggota Ikhwan telah ditangkap, dipenjara dan 6 orang telah digantung hingga 
mati. Protes dari dunia Islam tidak dilayan langsung. 12 tahun selepas peristiwa 
itu, iaitu pada tahun 1961, al Ikhwanul Muslimin telah difitnah sekali lagi 
sebagai penyebab kepada kegagalan dan kemunduran negara. Akhirnya 
Presiden Nassir telah menubuhkan satu Jawatankuasa Khas yang penting untuk 
menghapuskan pengaruh gerakan apa yang dipanggil reaksionari Ikhwanul 
Muslimin'. Beliau telah mencadangkan supaya kuasa ketenteraan dan undang- 
undang digunakan untuk menghancurkan Harakah Islam ini. Sebahagian dari 
cadangan yang dibentangkan oleh Jawatankuasa Khas itu telah disiarkan dalam 
An-Nadwa, Mekah seperti berikut: 

1. Mata Pelajaran Deeniyah (agama) mestilah dibuang terus dari sukatan 
pelajaran di Institusi Pengajian di seluruh negara. Semuanya itu akan 
digantikan dengan kurikulum baru berdasarkan prinsip sosialisma. 

2. Komunis mestilah dibantu dan diberi peluang yang luas untuk 
menghancurkan agama supaya martabat mereka yang berugama di Mesir 
hancur. Tanggungjawab ini diberikan kepada kerajaan yang akan 
mengizinkan komunis menjalankan aktiviti anti agamanya dengan 
selantang-lantangnya. Sementara itu agama akan ditindas dari sebarang 
peluang untuk bergerak. 

3. Selepas kita mengkaji dengan mendalam tentang mereka yang tidak 
terikat dengan Ikhwan tetapi memainkan peranan yang sama dengan 
Ikhwan, kita merumuskan bahawa kedua-dua kumpulan pendakyah- 
pendakyah ini bersatu dari segi fikrah dan amalannya. Oleh itu kedua 
kumpulan ini mestilah dipisahkan dan pertalian mereka diputuskan. 
Kalau tidak, harinya tidak akan lama di mana mereka akan berganding 
bahu untuk memberontak menentang kerajaan secara terbuka. Pada masa 
itu kita akan susah untuk membezakan antara satu dengan yang lain. 
Adalah wajar kalau kita elakkan bahaya ini dengan menganggap bahawa 
kedua kumpulan itu adalah sama. Semua ruang untuk perkembangan 
mereka serta peluang bagi aktiviti intelektual dan praktikal mereka 
mestilah dihalang. Penyiasatan yang rapi hendaklah dijalankan bagi 
mengetahui berkenaan dengan perjumpaan dan hubungan mereka antara 
satu sama lain. Semua ahli ibadat dari sebarang agama mestilah 
diharamkan dari menjadi ahli sebarang organisasi. Mereka hendaklah 
juga diharamkan dari tempat-tempat awam, propaganda kebangsaan dan 
keramaian-keramaian negara. Ikhwan dan simpati-simpatinya mestilah 
ditindas berterusan serta dipenjarakan. Semua usaha untuk menjaga 
keselamatan harta benda mereka hendaklah ditarik balik dan diumumkan 
bahawa keselamatan mereka pun tidak akan dijamin. Berbagai-bagai 
penyiksaan, penghinaan dan penindasan mestilah dilakukan ke atas 
mereka supaya mereka tidak akan merasa senang walaupun sesaat. 

Akibat dari polisi ini, beribu-ribu Ikhwan termasuk Muslimat ditangkap 
dengan tidak ada peluang membela diri dan mereka diazab dengan penyiksaan 
yang tidak ada tolak bandingnya. Hassan Ismail Hudaybi, seorang hakim dan 
ulamak terkenal yang menggantikan Hassan al Banna sebagai Ketua Penasihat 
Ikhwan telah disiksa walaupun umurnya sudah tua dan uzur. Pada 29hb. Ogos, 
1966 tiga orang pemimpin Ikhwan telah dihukum bunuh. Yang paling terkenal 
di antara tiga itu ialah Ash-Syaheed Sayyid Qutb yang juga seorang ulamak dan 
penulis terkenal di dunia Arab. Adiknya Muhammad Qutb yang juga seorang 
penulis yang terkenal, dua orang adik perempuannya, Aminah dan Hamidah 
Qutb pun turut dikurung dalam penjara bertahun-tahun lamanya. 

Suka Duka Gerakan Islam Dunia Arab 

Beberapa tahun dahulu. Sheikh Hassan al Banna telah meramalkan mala 
petaka ini dan memberi amaran kepada pengikut-pengikutnya bahawa 
lkhwanul Muslimin akan dihina, ditentang, ditahan, dianiaya, disiksa dan akan 
dikenakan kesusahan yang amat pahit. Sementara itu beliau berjanji bahawa 
kemenangan di dunia dan di akhirat akan tetap bersama Ikhwan akhirnya. 

Walaupun Ikhwan al Mus l imin ditindas di negaranya sendiri, Ikhwan di 
Syria, Jordan, Lebanon dan Sudan terus bergiat dengan aktivitinya. Di Geneva, 
Dr. Said Ramadhan mengahwini anak perempuan Hassan al Banna dan 
menyibarkan prinsip perjuangan Islam di Barat dengan hebat. Beliau keluar dari 
Mesir apabila beliau dijatuhkan hukuman bunuh oleh kerajaan Mesir. 

"Adalah salah kalau kita mengangggap prinsip perjuangan lkhwanul Muslimin telah 
mati. Penulis rencana ini telah pergi ke Mesir dan Syria serta melihat dengan mata 
kepalanya sendiri kesan dari harakah ini di sana. Kehilangan sementara harakah dari 
masyarakat kerana situasi tertentu, tidak bermakna ianya telah mati. Pergerakan 
berideologi tidak mati dengan cara ini. Mesejnya masih terus berkembang di semua 
lapangan hidup termasuk intelektual, sosial dan kebudayaan. Malah prinsip perjuangan 
Ikhwan subur dan menjelajahi tanah-tanah baru. Apabila sekatan yang dikenakan oleh 
penzalim diturunkan, Ikhwan insya-Allah akan muncul dengan lebih gagah dan 
bersemangat. Inilah keadaan Ikhwan yang sebenarnya. Tetapi, apakah yang telah berlaku 
kepada Parti Sekular di Mesir? Di manakah perginya Wafd Party sekarang? Ke manakah 
juga perginya Sa'adist Party? Saya harap cerdik pandai dapat pergi ke Mesir dan 
mengkaji sendiri keadaan di sana. Apabila berlakunya penindasan dari regim pemerintah, 
pergerakan manakah yang lebih gigih menghadapinya?" 

